Өфөлә йәшәүсе 7 йәшлек Самира Баҡаеваға яман шеш ауырыуынан йүнәлер өсөн операцияға аҡса талап ителә - Bash.News\nӨфөлә йәшәүсе 7 йәшлек Самира Баҡаеваға яман шеш ауырыуынан йүнәлер өсөн операцияға аҡса талап ителә https://bash.news/news/88912_fl_jshse_7_jshlek_samira_baaevaa_yaman_shesh_auyryuynan_jnler_sn_operaciyaa_asa_talap_itel\n28 ғин 2019, 22:26\nСентябрҙән алып ҡыҙ остеоген саркома сиренән Санкт-Петербург ҡалаһында дауалана. Тиҙ арала пациентҡа операция эшләп ҡиммәтле эндопротез ҡуйыу талап ителә. Кәрәкле сумманы ғаилә үҙаллы ғына туплай алмай. Гимнастика менән шөғөлләнгән ҡыҙҙың ата-әсәһе битараф булмаған кешеләрҙән ярҙам һорай.\nБылтыр ғына Самира Баҡаева гимнастика бәйгеләрендә ҡатнашып призлы урындар яулаған. Тик ҡапыл ғына сатанлай башлаған спортсы ҡыҙға ҡурҡыныс диагноз ҡуйғас, ғаиләнең тыныс тормошо селпәрәмә килә.\nАйгөл Баҡаева, Самираның әсәһе: “Август аҙағында Самира атлағанда ла сатанлай башланы. Аяғың ауыртамы тип һорағанда - юҡ, ауыртмай тип яуап ҡайтарҙы”.\nӘле Самира төньяҡ баш ҡалала химия терапияһы курсы үтә. Тиҫтерҙәре уның ҡайтыуын түҙемһеҙләнеп көтә. Улар яҙған хаттарҙа - бер генә теләк, һауығып ҡайт, Самира!\nКамилә Кәримова: “Самира, беҙ һине көтәбеҙ, тиҙерәк терелеп ҡайт”.\nӘлфиә Төгөлбаева, Самираның уҡытыусыһы: “Самира беренсе көндәрҙән алып уҡ беҙҙең мәктәптә үҙен тик яҡшы яҡтан ғына күрһәткән уҡыусы. Ул беҙҙең мәктәптең ғорурлығы. Тәртипле, уңған уҡыусы. Уның юҡлығы һиҙелә. Беҙ уны көтәбеҙ һәм уның һауығыуына ышанабыҙ”.\nБалалар ғына түгел, өлкәндәр ҙә ҡыҙҙың рухи көсөнә һоҡлана. Тиҙҙән уға ҡатмарлы операция яһау ҡаралған. Остеоген Саркома - ҡурҡыныс сир, аяҡ һөйәктәре онтала - һөйәк урынына эндопротез урынлаштырып ҡына хәлде яҡшыртыу мөмкин.\nӘлмира Ғарифуллина, Баҡаевтарҙың ғаилә дуҫы: “Ауыртыуҙарын, күҙ йәштәрен ул бер кемгә лә - дуҫтарына ла, әсәһенә лә күрһәтмәй. Иламай”.\nЭндопротез һатып алыу өсөн 1 млн 900 мең һум аҡса талап ителә. Ғаилә сумманың күп өлөшөн йыйған - тағы ла 177 мең һум ғына аҡса кәрәк.\nАйгөл Баҡаева, Самираның әсәһе: “Битараф булмағандарҙан үтенеп ярҙам һорайбыҙ - Самираны ҡотҡарыр өсөн кәрәкле сумманы йыйырға ярҙам итегеҙ. Минең бөтә хыялым - ҡыҙымдың йүгереп йөрөгәнен күреү. Гимнастика менән шөғөлләнә алмаһа ла - иҫән-һау булып ҡыҙымдың йәшәүен генә теләйем”.\nӨлкәндәрҙе йыуатырға тырышҡан ҡыҙ ҡатмарлы һынауҙар үтә. Әммә нисек кенә ҡыйыу булмаһын, яман сир алдында Самира ла көсһөҙ.\nӨфө, сәләм. Миңә ярҙам иткән һәр кемгә рәхмәт әйткем килә...\nСамира Баҡаева, яман шеш менән яфаланыусы\nСамираның яҙмышына битараф булмаған һәр кем Самира һәм тәғәйен аҡса күләмен яҙып 2425 һандарына смс ебәрә ала. Әлеге ваҡытта Самираның ғаиләһе өсөн һәр һум ҡәҙерле.


Башҡортостанда терегөмөшлө ҡалдыҡтар менән эш итеү буйынса методик рекомендациялар әҙерләнде\n7 Март 2012, 14:48\nБашҡортостандың Тәбиғәттән файҙаланыу һәм экология министрлығы халыҡтан терегөмөшлө ҡалдыҡтарҙы йыйыу, транспортлау һәм зарарһыҙландырыу схемаларына методик рекомендациялар әҙерләне. Улар республиканың муниципаль район һәм ҡала округы хакимиәттәренә ҡулланыуға тәҡдим ителә.\nТөбәк министрлығының матбуғат хеҙмәтенән хәбәр итеүҙәренсә, документта терегөмөшлө ҡалдыҡтарҙы ҡабул итеүҙе ойоштороу, ҡабул итеү, йыйыу, һаҡлау, транспортлау һәм финанслау шарттары тәфсирләп яҙылған.\nТерегөмөш – сәләмәтлеккә һәм тирә-яҡ мөхиткә үтә насар йоғонто яһаусы иң ныҡ таралған һәм хәүефле токсиканттарҙың береһе. Шуға күрә терегөмөшлө ҡалдыҡтарҙы утилләштереүҙе ойоштороуға айырыуса ҙур иғтибар талап ителә.\nХалыҡтан терегөмөшлө ҡалдыҡтарҙы йыйыуҙы ойоштороу, ташыу һәм зарарһыҙландырыу схемаларына методик ҡулланмалар менән Башҡортостандың Тәбиғәттән файҙаланыу һәм экология министрлығы сайтында танышырға мөмкин.


Туймазы тикшеренеүселәре уҡыусыларҙың бөтә Рәсәй конференцияһында лайыҡлы сығыш яһаны\n20 Апрель 2010, 11:23\nМәскәү янындағы Обнинскиҙа уҡыусыларҙың 25-се “Йәшлек, фән, мәҙәниәт” бөтә Рәсәй конференцияһы үтте. «Киләсәк интеллекты» дөйөм Рәсәй Бәләкәй академияһы ойошторған был сарала бар илдең мәктәп һәм урта махсус белем биреү учреждениеларынан 600-ҙән ашыу уҡыусы ҡатнашты. Шулар араһында Туймазы педагогия колледжынан һайлап алыу төбәк этабын үткән Регина Ниғмәтуллина, Лилиә Сөләймәнова, Лилиә Иҫәнбирҙина һәм Станислав Янышев та бар ине.\nУлар конференциянан өс төрлө дәрәжәләге лауреат дипломдары менән ҡайтты. Һәләтле балалар менән һөҙөмтәле эше өсөн Туймазы педагогия колледжының ғилми йәмғиәте етәксеһе Салауат Мосифуллин Рәсәй мәғариф академияһының Маҡтау грамотаһы менән бүләкләнде.


Мәҡәлдәр на башкирском языке\nИнфоурок › Другое ›Другие методич. материалы›Пословицы на башкирском языке\n· Башланған эш - бөткән эш.\n· Белгәнгә яҡты, белмәгәнгә ҡараңғы.\n· Белеме барҙың ҡәҙере бар.\n· Буй үҫтермә, аҡыл үҫтер.\n· Егет кешегә етмеш төрлө һөнәр ҙә аҙ.\n· Ҡалған эшкә ҡар яуа.\n· Тырышлыҡ - ҙурлыҡ, ялҡаулыҡ – хурлыҡ.\n· Хеҙмәте юҡтың хөрмәте юҡ.\n· Һөнәрле кеше - ҡораллы кеше.\n· Ялҡау аҙ эшләй, аҙ эшләһә лә, күп тешләй.\n· Ялҡауҙың көн дә башы ауырый.\n· Ергә эйелһәң, байлыҡ килә.\n· Ергә тамған тир - гәүһәр.\n· Ил ҡеүәте - икмәктә.\nТыуған ил, батырлыҡ тураһындағы мәҡәлдәр:\n· Алтын- көмөш яуған ерҙән тыуған-үҫкән ил артыҡ.\n· Берҙең көнө ил менән, илдең көнө ер менән.\n· Ил ҡәҙерен белмәгән - башын юғалтҡан, ер ҡәҙерен белмәгән - ашын юғалтҡан.\n· Ир аҡылы - бер алтын, ил аҡылы – мең алтын.\n· Антты бирә лә бел, үтәй ҙә бел.\n· Аттың даны егет ҡулында, егеттең даны үҙ ҡулында.\n· Батырмын, тип кем әйтмәй, яу килгәндә өнө юҡ.\n· Батырлыҡ яуҙа беленер, мәргәнлек ауҙа беленер.\n· Ҡурҡаҡтың күҙе дүрт булыр.\n· Ауға барһан, зирәк бул, юлдашыңа терәк бул.\n· Ике кәңәш бер булһа, илле егет йөҙ була.\n· Ебәк билғау- бил күрке.\nБатыр егет-ил күрке.\n· Ир-егеттең ике юлдашы бар:\n· Батыр ғүмере –ике.\n· «Халҡым» тигән ир - алтын.\n· Ирҙең даны иленән,\nХалҡы менән еренән.\n· Ир- егет үҙе өсөн тыуа, иле өсөн үлә.\n· Батыр бер үлә, ҡурҡаҡ ҡырҡ үлә.\n· Ил эшенең иртәгәһе маҡтаулы.\n· Мал торған ерен онотмаҫ, егет тыуған илен онотмаҫ.\n· Илең ни күрһә, һин дә шуны күрерһең.\n· Беләгенә ҡарама, йөрәгенә ҡара.\n· Яуҙан ҡасып ҡайтҡансы яралы ҡайт.\n· Аҡрын барһаң, алыҫ китерһең.\n· Аҡыл йәштә түгел, башта.\n· Аманатҡа хыянат итмә.\n· Аҫыл таш ерҙә ятмаҫ.\n· Ата-әсәңә ни ҡылһаң, үҙең шуны күрерһең.\n· Бурлыҡтың һуңы-хурлыҡ.\n· Йоҡо тамаҡ туйҙырмай.\n· Туралыҡтың төбө аҫыл таш.\n· Уйнап һөйләһәң дә, уйлап һөйлә.\n· Уты һүнһә лә, ҡуҙы ҡала.\n· Һүҙ яраһы һөңгө яраһынан ҡатыраҡ.\n· Егет кешегэ етмеш төрлө һөнәр ҙә аҙ.\nҺандар менән мәҡәлдәр\n· Ете ҡат үлсә,бер ҡат киҫ.\n· Атлы йәшәр юлдаш ҡайтһа,атлмыш йәшәр күрә барһын.\n· Ҡурҡаҡтың куҙе дүртәү.\n· Биште эшләгәнсе берҙе еренә еткереп эшлә.\n· Егәрленең ҡулы етәү.\n· Йөҙ һумың булғансы, йөҙ дуҫың булһын.\n· Ир аҡылы бер алтын , ил аҡылы мең алтын.\n· Батыр бер үлә, ҡурҡаҡ мең үлә.\n· Ике кәмәнең ҡойроғон бер юлы тотмайҙар.\n· Берҙә түгел, илдә көҫ.\n· Һигеҙ һыйыр аҫрагансы, һимеҙ һыйыр аҫыра.\n· Бер утын мейестә лә янмаҫ, күмәк утын яланда ла яныр.\n· Унды һайлағансы, берҙе һайлауың яҡшыраҡ.\n· Көслө берҙе еңер, белемле меңде еңер.\n· Ике ҡуян артынан йүгерһәң, берәүһен дә тота алмаҫһың.\n· Бер ағас ҡырҡһаң, ҡырҡты ултырт.\n· Бер ҡаҙанға ике тәкә башы һыймай.\n· Берәүҙән икәү, икәүҙән өсәү яҡшы.\n· Ун тапҡыр ишеткәнсе, бер тапҡыр күр.\n· Бер ҡуянды ике тунамайҙар.\nҒаилә мөнәсәбәттәре тураһында\n· Алдың да ышаныс булһын, артың да таяныс булһын.\n· Ауыҙың ни әйткәнде ҡолағың ишетһен.\n· Бер олоноҡон тыңла, бер кесенекен тыңла.\n· Ике тапҡыр уйла, бер тапҡыр һөйлә.\n· Ир бала атаһына таяу, ҡыҙ бала өй эсендә буяу.\n· Кеше аҡылын ишет, үҙ аҡылың менән эш ит.\n· Кешегә соҡор ҡаҙыма, үҙең төшөрһөң.\n· Көйҙөргән дә-тел,һөйҙөргән дә-тел, көлдөргән дә-тел ,бөлдөргән дә –тел.\n· Ни сәсһәң-шуны урырһың,ни ҡылһаң-шуны күрерһең.\n· Үҙеңде ҙурлама, кешене хурлама.\n· Һуҙҙең башынан элек төбөн уйла.\n· Ялған һөйләһәң - тотолорһоң, дөрөҫ һөйләһәң - ҡотолорһоң.\nЯҡшылыҡ һәм яманлыҡ тураһында\n· Иҙгелек ерҙә ҡалмаҫ.\n· Ҡөн яманы китер, әҙәм яманы китмәҫ.\n· Ҡояш янында -йылылыҡ, әсә янында-изгелек.\n· Яҡшы ҡағылһа – йән һөйөнә, яман ҡағылһа – йән көйөнә.\n· Яҡшынан ҡасма, яманға аяҡ баҫма.\n· Яҡшы һүҙ балдан татлы.\n· Яман кешенең теле әсе.\n· Кесегә мәрхәмәт ит, олоға итәғәт ит.\n· Ҡартты ҡәҙерләһәң, ҡартайғас ҡәҙер күрерһең.\n· Яҡшылыҡ ҡылған – аш йыйған, яманлыҡ ҡылған – таш йыйған.\n· Яман арба юл боҙор, яман арба ил боҙор.\n· Яҡшылыҡҡа яҡшылыҡ – һәр кешенең эшелер; яманлыҡҡа яҡшылыҡ – ир кешенең эшелер.\nИкмәк тураһында мәҡәлдәр.\n· Асыҡ ауыҙҙан икмәк тә ҡаса.\n· Ер ҡәҙере игендә, кеше ҡәҙере белемдә.\n· Дуҫ көлгәндә беленмәй, бөлгәндә беленә.\n· Ике яҡшы дуҫ булһа, ике аранан ел үтмәҫ.\nНомер материала: ДВ-156387\n"Плетение сувенира клубника из бисера"\n"Плетение ромашек из бисера"\nЗагадки на башкирском языке про овощи\nТест на тему: "Операционные системы"\n"Плетение бабочек из бисера"\n1138 0 12.09


Алда - үҙ аллы тормош...\n25 Май , 10:40\nҺуңғы ҡыңғырау менән мәктәп тормошо тамамлана. Кинйә Арыҫланов исемендәге 9-сы башҡорт гимназияһы үҙенең сығарылыш уҡыусыларын оҙата. Быйыл беҙҙең мәктәпте аҡыллы, матур, спорт һәм тормош яратҡан 28 ҡыҙ һәм егет тамамлай. Улар араһында ете муниципаль олимпиада еңеүсеһе һәм призеры, туғыҙ уҡыу алдынғыһы, “Тере классика” бөтә Рәсәй конкурсының төбәк (Камилә Төхвәтуллина), Гагарин кубогына физика буйынса олимпиаданың йомғаҡлау этабы (Инсаф Таһиров), “Туҡай моңдары” (Азалия Мөхәмәтшина) республика конкурсы, урыҫ теле һәм әҙәбиәте буйынса Аҡмулла олимпиадаһы (Гөлназ Хәлитова һәм Аделина Ғиззәтуллина) еңеүселәре, маҡтаулы урын алыусылары бар.\nМәктәп нимәнән башлана? Уҡытыусынан, әлбиттә! Сығарылыш уҡыусылары үҙҙәренең беренсе уҡытыусыларын Миңзәлә Кәримованы, Зимфира Кинйәбаеваны хөрмәт менән иҫкә ала. Башҡорт теле һәм әҙәбиәтенең байлығын, матурлығын асҡаны өсөн Фирҙәүес Шәйәхмәтоваға, тигеҙләмәләр, функциялар, интегралдар донъяһына әйҙәгәненә Шәмғиә Ғүмәроваға, Фәүриә Ғәлиеваға, Әлфиә Абдрафиҡоваға, физикалағы асыштар, компьютер менән дуҫлаштырғаны өсөн Гөлнара Сазанбаеваға, Зилә Әлмөхәмәтоваға, инглиз теленән белем биргәненә Регина Кожевниковаға, тарихыбыҙ, бөгөнгөбөҙ хаҡында аңлатҡан Гөлназ Ишбаеваға, химия, биология, география фәненә ғашиҡ иттергәне өсөн Илмира Кәлимуллинаға, Хәлиҙә Ильясоваға, Сәрбиназ Булғаҡоваға, ҡыйыулыҡ дәрестәре, тормош һабаҡтары өсөн Илгиз Байгилдинға һәм Рәшиҙә Мәһәҙиеваға рәхмәтле.\n11-се “а” класын спортсы һәм бейеүсе тип беләләр. Был осраҡлы ғына түгел, бер нисә йыл дауамында гимназияла уларға тиң булманы. Улар волейбол буйынса мәктәптең йыйылма командаһында ярыштарҙа уңышлы сығыш яһаны. Гөлдәриә Йосопова спорттың ошо төрөндә беренсе үҫмерҙәр разрядын яуланы. Ул шулай уҡ муниципаль ярыш һөҙөмтәләре буйынса “Иң яҡшы волейбол уйнаусы” маҡтаулы исеменә лайыҡ булды.\nСығарылыш уҡыусылары ГТО (Хеҙмәткә һәм оборонаға әҙер) хәрәкәтендә әүҙем ҡатнашты. Быйыл ярты класс ошо һынауҙы үтте, етеһе ГТО-ның алтын билдәһен алды. Бында физик культура уҡытыусыһы Айнур Хисаметдиновтың роле бик ҙур.\nАта-әсәләр һәм балалар бөгөн шулай уҡ гимназия директоры Ләлә Рафиҡоваға, уның урынбаҫарҙары Айгөл Төхвәтуллинаға, Юлиә Исмәғилеваға, Илмира Кәлимуллинаға төрлө яҡлап ярҙам иткәне, хәстәрлеге өсөн рәхмәт белдерә.\nМин дә уҡыусыларыма уҡытыусы тормошомда булғаны, ата-әсәләргә һәр ваҡыт ярҙам ҡулы һуҙғаны, аңлағаны, кешелеклелеге өсөн рәхмәтлемен! Уларға оло тормош юлында тик изгелекле кешеләр генә осрап тороуын теләйем. Хәйерле юл!\nАльбина КУДРЯВЦЕВА, класс етәксеһе.


Дәүләт Йыйылышы – Ҡоролтай депутаттары Ленинградты һаҡлаусылар менән осрашыу ойошторҙо\n2018 йылдың 26 феврале\nБашҡортостан Республикаһы Дәүләт Йыйылышы – Ҡоролтай Рәйесе, “Берҙәм Рәсәй” партияһының Башҡортостан бүлексәһе Секретары Константин Толкачев һәм республика парламенты депутаттары Ленинградты һаҡлаусылар менән осрашыу ойошторҙо. Сара “Берҙәм Рәсәй” партияһының “Быуындар йөрәгендәге иҫтәлек һәм ғорурлыҡ” төбәк проекты сиктәрендә үткәрелде.\nОсрашыуҙың датаһы осраҡлы ғына һайланмаған. 8 сентябрь – Ленинградты блокадалау башланған көн. Илебеҙҙең күп төбәктәрендә был көндә иҫкә алыу саралары үткәрелә. Дәүләт Йыйылышы – Ҡоролтай депутаттары ла был ваҡиғанан ситтә ҡалмаҫҡа ҡарар итте.\nКонстантин Толкачев Ленинградты һаҡлаусыларға күрһәткән ҡаһарманлыҡтары өсөн рәхмәт һүҙҙәрен еткерҙе.\n– Беҙ һеҙҙең һынмаҫ рухығыҙ, батырлығығыҙ алдында баш эйәбеҙ! Үлемһеҙ ҡаһарманлығығыҙ Рәсәй халҡының күңелендә һәм йөрәгендә мәңге йәшәйәсәк, – тине республика парламенты Рәйесе. –871 көн дауам иткән был блокада иң оҙайлыһы һәм иң ҡурҡынысы, – тип һыҙыҡ өҫтөнә алды ул.\nЛенинградты һаҡлаусыларҙы һәм блокадала булыусыларҙы Башҡортостан Республикаһы Дәүләт Йыйылышы – Ҡоролтай депутаты Эдуард Сәйетбаталов, республиканың Ветерандар советы рәйесе Валерий Шарипов, М. Гәрәев исемендәге Өфө һауа-десант кадет корпусы вәкилдәре ҡотланы.\nЙыйылған ҡунаҡтарҙың күбеһе осрашыуҙа ҡатнашыусылар араһында сығыш яһарға теләк белдерҙе. Улар Константин Толкачевҡа һәм депутаттарға ошо осрашыуҙы ойошторғандары өсөн рәхмәт белдерҙе.\nХөрмәтле ҡунаҡтар өсөн байрам өҫтәле, бүләктәр һәм Өфө сәнғәт училищеһы студенттары ҡатнашлығында концерт ойошторолдо.\nЛенинградты һаҡлауҙа айырыуса ҙур көс һалғандар өсөн дипломдар тапшырылды.\nСара тураһында тулыраҡ мәғлүмәтте сайттың рус телендәге вариантында уҡый алаһығыҙ.\n© 2018\tБашҡортостан Республикаһы Дәүләт Йыйылышы - Ҡоролтай


Башҡортостан Президенты Рөстәм Хәмитов республика халҡына мөрәжәғәт итте // Йәмғиәт | новости башинформ.рф\nБашҡортостан Президенты Рөстәм Хәмитов республика халҡына мөрәжәғәт итте\n10:38, 6 декабря 2011 Йәмғиәт\n5 декабрҙә Башҡортостан Президенты Рөстәм Хәмитов республика халҡына видеомөрәжәғәтендә билдәләүенсә, алтынсы саҡырылыш Дәүләт Думаһына депутаттар һайлау төбәктә ойошҡан рәүештә һәм уңышлы үтте.\n— Һайлауҙа ҡатнашыусыларҙың барыһына ла яуаплылыҡ күрһәткәндәре, гражданлыҡ позицияһы, илебеҙ өсөн мөһим һәм кәрәкле эштән ситтә ҡалмағандары өсөн рәхмәт белдерәм, — тип һыҙыҡ өҫтөнә алды Рөстәм Хәмитов.\nУл һайлау алды һәм һайлау марафонында еңеүсе — «Берҙәм Рәсәй» партияһын ҡотланы, Башҡортостанда был партия күпселек тауыш йыйған. Шулай уҡ Президент республикала беренсе тапҡыр байтаҡ тауыш йыйған Коммунистар партияһы вәкилдәрен ҡотланы. Рөстәм Хәмитов һүҙҙәренсә, «Ғәҙел Рәсәй» менән «Рәсәйҙең либераль-демократик партияһы» ла яҡшы һөҙөмтәләр күрһәткән».\n— Быларҙың барыһы ла – демократия башланғыстары. Был Башҡортостанда һайлауҙарҙың ғәҙел, лайыҡлы үтеүе тураһында һөйләй, беҙҙең республикала шулай булырға тейеш тә, — тип белдерҙе Президент.\n— Мин еңеүсе партия исемлегендә беренсе урында торам, әммә Дәүләт Думаһына эшкә китергә йыйынмайым, тип әйтергә теләйем. Бындай ышаныс артабан эшләр өсөн көс бирә, һәм йәмғиәттең миңә ҡарата ышанысы булғанда Башҡортостан Республикаһында эшләйәсәкмен әле. Яҡлауығыҙ өсөн, республикала һайлауҙа ҡатнашып, мөһим эш башҡарғанығыҙ өсөн рәхмәт, — тип билдәләне Рөстәм Хәмитов республика халҡына мөрәжәғәтендә.\n— Беҙҙең алда яңы һайлау тора. Март айында Рәсәй Президентын һайлаясаҡбыҙ. Шул уҡ ваҡытта ҡала округтарында ҡала Советтарын булдырасаҡбыҙ. Был да ҙур һәм ауыр эш, әммә был һынауҙарҙы ла намыҫ менән үтербеҙ, тип ышанам, — тине Башҡортостан Президенты.


Хәбәрҙәр: Иордания короле ҡасаҡтар, ИДИЛ һәм Сүриә мәсьәләһен хәл итеүҙә Рәсәйҙең роле хаҡында.\nИордания короле ҡасаҡтар, ИДИЛ һәм Сүриә мәсьәләһен хәл итеүҙә Рәсәйҙең роле хаҡында.\nИордания үҙ территорияһында йөҙҙәрсә мең Сүриә ҡасағын ҡабул иткән. Был йөктө ул ауырлыҡ менән тарта, сөнки халыҡ-ара ярҙам етерлек түгел. Шул уҡ ваҡытта короллек үҙе лә һөжүмгә дусар булыуы ихтимал.\n“Евроньюс” каналы, эксклюзив интервью алыу өсөн, Иордания короле Абдалла II ҡунағы булды. Бынан ул интервьюнан төп цитаталар.\nСүриә ҡасаҡтары проблемаһы хаҡында:\n“Беҙ нисәмә йылдар күргәндең бәләкәс кенә өлөшөн европалылар әле яңы тоя башланы. Ҡасаҡтарҙың бәләкәй генә процентына европалыларҙың ҡарашын беҙ күреп торабыҙ. Беҙ был проблема эсендә 5-6 йыл ҡайнайбыҙ, ә башҡалар быны шулай булырға тейеш һымаҡ ҡабул итә.\nБеҙгә, был мәсьәләне хәл итеү өсөн, йыл һайын 3 млрд доллар кәрәк. Былтыр был сумманың 28 процентын алдыҡ, быйыл - 35 процентын. Йыл һайын ҡасаҡтарға ярҙам һәм улар менән бәйле инфраструктураны тәртиптә тотоу сығымдарына бюджетыбыҙҙың дүрттән бер өлөшө сарыф ителә.\nӘйтеүемсә, ҡасаҡтарҙың 90 проценты лагерҙарҙа йәшәмәй, ә был беҙҙең мәктәп, һаулыҡ һаҡлау системаһына, инфраструктураға көс төшөрә. Сүриәлеләр хеҙмәт баҙарындағы конкуренцияны көсәйтә.\nХалыҡ-ара йәмәғәтселек ҙур ярҙам күрһәтә. Әммә быйыл, кәрәк булғандың 35 процентын ғына алған саҡта, Халыҡ-ара валюта фондынан кредит та алған бәләкәй генә илебеҙ ҙур ауырлыҡтар кисерә. Асылда халыҡ-ара йәмәғәтселек беҙҙән йөҙ борҙо.\nЕвроньюс: “Элек был регионда АҠШ төп урында ине. Һеҙ әле генә Рәсәй хаҡында әйтеп үтеп киттегеҙ. Әлеге мәлдә һеҙ уға төп ролде бирәһегеҙме?”\nКороль Абдалла II: “Һуңғы 5-6 йыл эсендә мин бер үк нәмә хаҡында әйтә килдем - Сүриә мәсьәләрен хәл итеүҙә Мәскәү төп урынды биләй.”


Өфөлә үтәсәк ШОС һәм БРИКС илдәре саммиттары алдынан баш ҡаланың Көньяҡ автовокзалы менән уның биләмәләре лә төҙөкләндереләсәк\nБынан тыш, объекттың хәүефһеҙлеген тәьмин итеү буйынса ла тейешле саралар күреләсәк. Өфөнөң Көньяҡ автовокзалы Башҡортостанда иң ҙур вокзал тип һанала. 1968 йылда төҙөлгән бинаға 1986-88-се йылдарҙа тәүге капиталь ремонт яһалғайны. Әле Көньяҡ автовокзалдан барлығы 110 маршрут буйынса рейс ойошторола. Вокзал тәүлек әйләнәһенә эшләй. Көн һайын 3 мең ярымдан ашыу пассажир 300-ҙән ашыу йүнәлеш буйынса Башҡортостан буйлап һәм унан сит төбәктәргә сәфәргә сыға.


(Крәҫтиәндәр Һуғышы (1773—1775) битенән йүнәлтелде)\n1772 йылда Яйыҡ ҡаласығында ғәскәрҙең юғары старшиналар ҡатламына һәм хөкүмәт вәкилдәренә ҡаршы казактарҙың ихтилалы башлана. Ихтилал баҫтырыла, әммә казактар баш эймәй, ә яңы сығышҡа сәбәп көтөп шымалар. Бындай сәбәп Яйыҡта үҙен Пётр III тип иғлан иткән Дон казагы, ҡасҡын Пугачев килеп сығыуы менән яңыра. 1773 йылдың 17 (28) сентябрендә Бударин форпосынан башланған Яйыҡ казактарының яңы сығышы бик тиҙ Ырымбур крайын, Уралды, Кама буйын, Башҡортостанды, Көнбайыш Себерҙең бер өлөшөн, Урта Волга буйын ялмап ала. Ихтилал барышында агитация һәм иң мөһим хыялдарҙы тормошҡа ашырыу буйынса вәғәҙәләр һөҙөмтәһендә казактарға башҡорттар, ҡалмыҡтар, ҡаҙаҡтар, сыуаштар, татарҙар, Урал заводтары крәҫтиәндәре ҡушыла. 1773 йылдың сентябренән 1774 йылдың мартына тиклем ихтилалдың беренсе этабы баш күтәреүселәрҙең уңыштары менән билдәләнә, әлеге уңыштар иррегуляр казак һәм урыҫ булмаған частарҙың тәжрибәле вәкилдәренең күп һанлы булмаған һәм рухи яҡтан тарҡатылған хөкүмәт ғәскәрҙәренән өҫтөнлөклө булыуы менән бәйле. Ихтилалсылар Ырымбурҙы, Яйыҡ ҡаласығын, Өфөнө баҫып алалар, күп һанлы ҡаласыҡтарҙы, нығытмаларҙы һәм заводтарҙы яулайҙар.\nhttps://ba.wikipedia.org/w/index.php?title=1773—1775_йылдарҙағы_Крәҫтиәндәр_һуғышы&oldid=1141176 ҡабул ителгән\nПоследний раз редактировалась 7 июнь 2022 в 16:05\nБыл бит һуңғы тапҡыр 16:05 7 июнь 2022 үҙгәртелгән.


Адвокат, мираҫ хоҡуғы: үҙе таба\nПравопреемство сиктәрендә адвокат хеҙмәте мотлаҡ һаналған, әгәр вариҫтары араһында конфликт була. Хоҡуҡ консультацияһы адвокаты ролен үҙ клиенттары бар. мираҫ, яҡлаусы һәм үҙ вариҫтары араһында яҡынлыҡ нөктәләре табылған осраҡта клиенттарын судҡа ебәрҙе. Априори, профессионалдар өсөн көрәш нотариус вәкәләттәре күсемһеҙ милек булыуын яҡшы. Төп ғәмәле нәҡ шөғөлләнеү өсөн уның сифаты һәм башҡа акттарын яҙыу, кәрәк булған осраҡта мираҫ. Әммә ҡайһы бер мираҫ тураһындағы эште, адвокат кәрәк ине. Был хәл, мәҫәлән, вариҫтары араһында конфликт юҡ. Суд процесында яҡлаусы булып осраҡта йәки үҙ клиент адвокаттың роле. ярашырға тырышҡан. Мәҫәлән, бурыс һеҙгә мираҫ. Бәлки, һеҙ мираҫтан баш тартыу тәртибе тураһында проконсультировать Адвокат. Уның эштәре атҡарылған, ниндәй аҙым күргән, эсендә, һеҙ бар, Икенсе etc миҫал: нисәмә һеҙ вариҫы, үҙегеҙ тарығандар һәм һеҙ чувствуй мираҫ алышты. Конфликтты тыныс юл күрһәтеүсе адвокаттарҙың хеҙмәтенә һәм булдырмау өсөн сиселеш таба ала билдәләне. Проблемалы һәм башҡа миҫал килтерергә мөмкин булыр ине мираҫ, мәҫәлән, осрағы единоначалие, күсемһеҙ милек вариҫы яҙмышы тураһында килешә алмай (бүлеште.\nАдвокат булып уйнай, мираҫ мәсьәләләре, ролдәрен һанамағанда. Әгәр суд тикшереү мөмкин түгел тип һанай һәм, загрунтовывать, клиенттар адвокат үҙе яҡларға була. Бик яҡшы белгән адвокат, мираҫ хоҡуғы булған. Уға мөрәжәғәт итеү файҙалы булыуы мөмкин, мәсьәлә яҡшыраҡ аңлар өсөн, правопреемство менән бәйле, шул иҫәптән һалым ҡағиҙәләрен бик ҡатмарлы, уларҙы мираҫ ҡулланыла. Адвокат, шулай уҡ күсемһеҙ милек өлкәһендә компетентлы булыу клиенттар өсөн үҙе төҙөй алманы, уларға тормошта урын правопреемство осраҡтар бар. Советы уның төп функциялары булып: адвокаттар, үҙенең вариҫы мираҫын тапшырыу. ярҙамы ойоштороу (ғаилә ҡануниәт, һалым, васыят һәм башҡалар). Яҡшы адвокатҡа мөрәжәғәт итеп, компетентлы үлгән вариҫтың мираҫ мәсьәләһе. Ә ысынында, вариҫы өсөн васыяты буйынса, уның вафатына тиклем адвокат консультацияһы-конфликтты булдырмау мөмкин булған иң яҡшы ысулы. киләсәктә. Был шулай уҡ иң яҡшы ысул өсөн, һуңғы теләктәре вариҫы итеп үтәргә тейеш. Конфликт булып тора. хәмитовҡа осраҡта адвокат йәлеп итеү мотлаҡ. Суд инстанцияһы суд системаһына индергән ҙур роль өсөн уртаҡ булыуы тураһында һорай һәм адвокаттарҙың мәнфәғәтен яҡларға, үҙ клиенттары. Һис шикһеҙ, был процедура суд булыр алдынан ярашырға тырышҡан. Бынан тыш, өгөт-нәсихәт биреү кәңәш ителә, латентный низағ осраҡтарында, ҡабул советы, адвокат, белгестәр, йәки мираҫ хоҡуғы юҡ, ярашыу өсөн бөтә алымдар ҡарарға мөмкин. Ғаилә мираҫ хис итә ала, конфликтты булдырмау, шулай уҡ мөһим. Яҡшы адвокат табырға, һеҙ тейеш, шуға иғтибар итә, уны мираҫ мәсьәләләрҙә компетентлы булырға. Тейеш булмаһа, уның мираҫы булған йәки мираҫҡа яҡшы уҡ бизнес менән шөғөлләнә. тәжрибә (мотлаҡ түгел). Адвокат өҫтөнлөк бирһә, булыр ул. иң яҡшы тәжрибә һәм хеҙмәт стажы, уларға ҡарап, һеҙ бойороҡ, кем белә, барыһы ла аныҡ аңлатылған инеү һәм сығыу. Тамағынан мөһим критерийҙары булып тора. Адвокат һайлауында, географик яҡтан бик яҡын, кәрәкмәгән сығымдарҙы ситкә һеҙ был мөмкинлек бирә. Адвокат һайлау, шулай уҡ түләргә тейеш мираҫ хоҡуғына иреште, нормирование. Плат аҡыллы булырға тейеш (йәки түбән хатта). Адвокат хаҡы ла көйләнә. Юрист был, ул, ирекле, үҙ хаҡы ҡуйылған. Был хаҡ бер адвокаттан башҡа һиҙелерлек үҙгәреүе мөмкин: сәғәтенә 80 мең евроға тиклем евро. Мираҫ хоҡуғы өсөн хаҡ йөҙ евро тәшкил юрист эсмәгә (- алтмыш евро).\nӘгәр сездә юҡ аҡса, мираҫ хоҡуғы өсөн һеҙ түләргә квалификациялы адвокат, белер, тип, һеҙ, аласыз алырға бушлай хоҡуҡи ярҙам. Юридик ярҙам тураһында өҫтәмә мәғлүмәт алыу өсөн, уҡыу биттәр « хоҡуҡи Ярҙам ». Jurifiable юридик консультациялар һәм ышаныслы һәм туранан-тура. Үлсәү өсөн адвокат табығыҙ, уларҙың һөйләмдә сағыштыра


16 Февраль 2018, 16:24\nРәсәй атлеттарының тәүге миҙалын яҡташыбыҙ Семён Елистратов яуланы! Шорт-трек буйынса 1500 метр араға уҙышыуҙа ул финишҡа өсөнсө булып килде.\nБоҙҙа фигуралы шыуыу буйынса командалар ярышында алтын миҙал көткәйнек. Килеп сыҡманы, канадалар – чемпион. Рәсәйҙәр – икенсе урында.\nАнастасия Брызгалова менән Александр Крушельницкий кёрлингтың дабл-микст төрө буйынса бронза миҙал яуланы. Улар өсөнсө урын өсөн алышта Норвегия спортсыларын 8:4 иҫәбенә ҡыйратты.\nИке саңғысыбыҙ Юлия Белорукова менән Александр Большунов сюрприз яһаны. Күптәрҙе аптыратып, икеһе лә спринтта бронза яулауға иреште.\nРәсәйҙең әлегә ни бары 5 миҙалы ғына бар: 1 көмөш һәм 4 бронза. Ә бына алтын юҡ. Көтәбеҙ.\nБиатлонсы яҡташыбыҙ Антон Бабиков та өмөттө аҡламаны. Ул 10 километр араға спринтта тик 57-се урын ғына алды. Артабанғы 12,5 километр араға эҙәрлекләү уҙышында ла уңышһыҙлыҡҡа осраны: 40-сы урын. Биатлон буйынса ярыштар дауам итә. Һынатма, Антон!


(27 мая битенән йүнәлтелде)\nРәсәй — Санкт-Петербург ҡалаһына нигеҙ һалына.\nРәсәй — Китапханалар көнө.\nНигерия — Балалар көнө.\nТатарстан — Татар АССР-ын ойоштороу тураһында ҡарар ҡабул ителә.\n1920 — Өфө губернаһының Минзәлә өйәҙе Татар АССР-ы составына бирелә.\n1955 — Мәскәүҙә башҡорт әҙәбиәте һәм сәнғәте декадаһы башлана.\n2003 — Өфөлә «„Урал-батыр“ эпосы һәм мифология» Бөтә Рәсәй фәнни конференцияһы асыла.\nИванов Константин Васильевич (27.05.1890—13.03.1915), сыуаш шағиры, сыуаш әҙәбиәте классигы, сыуаш әҙәби теленә нигеҙ һалыусы.\nБолдырев Владимир Михайлович (27.05.1915—10.03.1998), ветеринар врач. 1966—1975 йылдарҙа Башҡорт АССР-ы Ауыл хужалығы министрлығының бүлек етәксеһе. Бөйөк Ватан һуғышында ҡатнашыусы. Башҡорт АССР-ының атҡаҙанған ветеринар врачы (1965). СССР-ҙың Дәүләт премияһы лауреаты (1973). Ике 2‑се дәрәжә Ватан һуғышы (1946, 1985), Хеҙмәт Ҡыҙыл Байраҡ (1971), Ҡыҙыл Йондоҙ (1946) һәм «Почёт Билдәһе» (1966) ордендары кавалеры.\nМиләүшә Мортазина (27.05.1926), вокал буйынса педагог, юғары мәктәп уҡытыусыһы. 1977 йылдан СССР Театр эшмәкәрҙәре союзы ағзаһы. Профессор (1990). РСФСР‑ҙың (1983) һәм Башҡорт АССР‑ының (1967) атҡаҙанған сәнғәт эшмәкәре, РСФСР-ҙың атҡаҙанған мәҙәниәт хеҙмәткәре (1973), СССР юғары мәктәбе отличнигы (1985). 2‑се дәрәжә «Ватан алдында күрһәткән хеҙмәттәре өсөн» (2012) һәм , Салауат Юлаев (2011) ордендары кавалеры. Өфө ҡалаһының почётлы гражданы.\nАлмазов Владимир Андреевич (27.05.1931—4.01.2001), ғалим-кардиолог, Рәсәй Медицина фәндәр академияһы академигы (1995), Башҡортостан Республикаһы Фәндәр академияһының почётлы академигы (1991). Медицина фәндәре докторы (1967), профессор (1969). Рәсәй Федерацияһының атҡаҙанған фән эшмәкәре (1998). Хеҙмәт Ҡыҙыл Байраҡ ордены кавалеры (1986).\nИльтерякова Вера Ивановна (27.05.1927—2010), Кушнаренко ауыл хужалығы техникумының 1963-1992 йылдарҙағы педагогы, Башҡорт АССР-ының атҡаҙанған уҡытыусыһы.\nВәлинуров Ринат Ғаян улы (27.05.1952), ғалим-психиатр, юғары мәктәп уҡытыусыһы. Башҡортостан Республикаһының 4‑се саҡырылыш Дәүләт Йыйылышы — Ҡоролтай депутаты. Медицина фәндәре докторы (1999), профессор (2000). Рәсәй Федерацияһының (1995) һәм Башҡорт АССР-ының (1989) атҡаҙанған табибы, СССР-ҙың (1988), Рәсәй Федерацияһының (2007) һәм Башҡортостан Республикаһының (2009) һаулыҡ һаҡлау отличнигы.\nСтасюконис Альфред Брониславович (27.05.1957), журналист, 1984 йылдан СССР Журналистар союзы ағзаһы. Башҡортостан Республикаһының атҡаҙанған матбуғат һәм киң мәғлүмәт хеҙмәткәре (2004), Шәһит Хоҙайбирҙин исемендәге премия премия лауреаты (2001).\nҒарифуллин Илдар Илфат улы (27.05.1963), спортсы, саңғы икебәйгеһе буйынса СССР‑ҙың халыҡ-ара класлы спорт мастеры (1984). Башҡортостан Республикаһының атҡаҙанған физик культура хеҙмәткәре (2006).\nЩербаков Павел Фёдорович (27.05.1924—7.03.1945), Бөйөк Ватан һуғышында батырҙарсы һәләк булған яугир, уҡсылар батальонының комсомол эштәрен ойоштороусыһы, гвардия кесе лейтенанты, Советтар Союзы Геройы (1945, үлгәндән һуң). Сығышы менән хәҙерге Ҡырғыҙстандың Фёдоровка ауылынан. Хәрби хеҙмәткә Башҡорт АССР‑ының Әлшәй районы Раевка ауылынан саҡырылған.\nСапельников Валерий Михайлович (27.05.1939), ғалим-инженер-электроник, юғары мәктәп уҡытыусыһы. 2001 йылдан Башҡорт дәүләт аграр университеты ның кафедра мөдире. Техник фәндәр докторы (1998), профессор (2000). Рәсәй Федерацияһының почётлы юғары профессональ белем биреү хеҙмәткәре (2000). Сығышы менән хәҙерге Рязань өлкәһе Кадом ҡасабаһынан.\nГәреев Рәзиф Миңнулла улы (27.05.1959), хужалыҡ эшмәкәре. Краснокама районы «Заря» хужалығы етәксеһе. Башҡортостан Республикаһының атҡаҙанған ауыл хужалығы хеҙмәткәре.\nКамалов Винер Мөнир улы (27.05.1969), Мостай Кәрим исемендәге милли йәштәр театры актёры, йырсы. Башҡортостан Республикаһының атҡаҙанған артисы (2006), «Урал моңо», «Гәлсәр һандуғас» йыр бәйгеләре лауреаты. Сығышы менән хәҙерге Башҡортостан Республикаһының Миәкә районы Исламғол ауылынан.\n► 27 майҙа тыуғандар\n1863 — Шальк Франц, Австрия операһы һәм симфоник оркестры дирижеры, педагог.\n► 27 майҙа вафат булғандар\n1993 — Илфаҡ Смаҡов, йырсы, Башҡорт АССР-ының халыҡ (1985), РСФСР-ҙың атҡаҙанған артисы (1989).\nhttps://ba.wikipedia.org/w/index.php?title=27_май&oldid=909510 ҡабул ителгән\nБыл бит һуңғы тапҡыр 15:18 21 сентябрь 2019 үҙгәртелгән.


Бөтә донъя яҙыусылар көнө.\nБөтә донъя ҡырағай тәбиғәт көнө.\nГрузия — Әсәләр көнө.\n1067 — Немига йылғаһы янындағы алыш менән бәйле йылъяҙмала тәүге тапҡыр Минск телгә алына.\n1575 — Моголдар императоры Бөйөк Әкбәр бенгалдарҙы Тукарои янындағы алышта ҡыйрата.\n1613 — Ун алты йәшлек Михаил Федорович Земство соборы тарафынан батша итеп һайлана һәм Романовтар динстияһына нигеҙ һала.\n1639 — Бостонда (АҠШ) нигеҙ һалынған колледжға меценат Джон Гарвард исемен ала.\n1776 — АҠШ-тың бойондороҡһоҙлоҡ өсөн һуғышы: Нассауға рейд. Был ваҡиғанан АҠШ-тың диңгеҙ пехотаһы корпусы тарихы башлана.\n1799 — Федор Ушаков етәкселегендәге урыҫ флоты дүрт ай ҡамауҙа тотҡандан һуң һөжүм менән Корфу утрауын ала.\n1802 — Вена гәзитендә Бетховендың 12-се, 13-сө, 14-се сонаталары сығыу тураһында хәбәр ителә, аҙаҡҡыһы һуңынан «Ай сонатаһы» тип атала.\n1804 — Александр I крәҫтиәндәрҙе ерһеҙ һатыуҙы тыйған, уларға алпауыт рөхсәтенән тыш никахҡа инергә рөхсәт иткән һәм алпауыттарҙың крәҫтиәндәрҙе язаға тарттырыу хоҡуғын сикләгән ҡарары сыға.\n1813 — Британия Швецияға Наполеон менән берлеккә инмәгән өсөн түләй.\n1820 — АҠШ-та Миссури компромисы ҡабул ителә, уның буйынса Штаттарға ҡол биләүселек булған Миссуриҙы һәм ҡоллоҡ булмаған Мэнды алыу мөмкин була.\n1837 — АҠШ Техас Республикаһының бойондороҡһоҙлоғон таный.\n1845 — Флорида АҠШ-тың 27-се штаты була.\n1861 — Александр II үҙенең манифесы менән Рәсәйҙә крепостной хоҡуҡты юҡҡа сығара.\n1863 — АҠШ конгресы Канзас штатынан барлыҡ индейҙарҙы көсләп резервацияға күсереү тураһында ҡарар ҡабул итә.\nАҠШ Милли фәндәр академияһы нигеҙләнә.\n1864 — Александр II поляк крәҫтиәндәренә ер биреү тураһында тураһында ҡарар сығара, Польшала аграр реформа башлана.\n1865 — Колорадо йылғаһы буйында индейҙар өсөн резервация булдырыла.\n1866 — Киевта асыҡ китапхана булдырыла (хәҙер Украинаның Милли парламент китапханаһы).\n1875 — Парижда «Кармен» операһының премьераһы уңышһыҙлыҡ менән тамамлана.\nМонреалдә «Виктория» һырғалағында шайбалы хоккей буйынса тәүге рәсми уйын үтә.\n1876 — Коканд ханлығы Фирғәнә өлкәһе исеме менән Рәсәйгә ҡушыла.\n1878 — Рәсәй һәм Төркиә араһында Сан-Стефан солох килешеүе төҙөлә. Ғосман империяһы составында Бөйөк Болгария кенәзлеге булдырыла, ул Рәсәйҙең йоғонтоһонда була.\n1905 — Николай II сиркәү реформаһын һәм башҡа үҙгәртеүҙәр үткәрергә, кәңәш биреү хоҡуғына эйә дума саҡыртырға вәғәҙә итә.\n1911 — Мургаб йылғаһында 2,2 млрд м³ күләмендә иң ҙур ишелеү һөҙөмтәһендә 567 м бейеклек тәбиғи быуа һәм Сарез күле барлыҡҡа килә.\n1913 — Вашингтонда АҠШ президенты инаугурацияһынан көн элгәре илдең бөтә граждандарына тигеҙ һайлау хоҡуғын талап иткән 5000 ҡатын-ҡыҙҙан торған демонстрация үтә.\n1917 — 3—4 мартта Киевта Украин халыҡ республикаһының Үҙәк радаһы ойошторола.\n1918 — Совет Рәсәйе хөкүмәте Германия, Австро-Венгрия, Ғосман империяһы һәм Болгария менән сепаратив солох килешеүе төҙөй.\n«Знамя труда» гәзитендә Александр Блоктың «Ун ике» поэмаһы донъя күрә.\n1919 — Ванкуверҙан (Канада) Сиэтлға (АҠШ) тәүге халыҡ-ара авиапочта ебәрелә.\n1920 — Мәскәүҙә Матбуғат йорто асыла.\n1921 — Канада физиологы Фредерик Грант Бантинг һөнәрҙәштәре менән инсулин гормонын аса, был асыш өсөн 1923 йылда уға Нобель премияһы бирелә.\n1923 — Нью-Йоркта «Time» яңылыҡтар аҙналыҡ гәзите һатыуға сыға, һуңынан популяр журналға әүерелә.\nБуласаҡ Моссовет исемендәге театр труппаһы рәсми рәүештә театр статусы ала.\n1924 — Төрөк милли ассамблеяһы Ғосман династияһын бөтөрә, хәлифлекте һәм башҡа дини хакимлыҡ органдарын яба һәм донъяуи уҡыу йорттары буйынса комиссариат булдыра.\nГермания Төркиә менән дуҫлыҡ тураһында килешеү төҙөй.\n1931 — Фрэнсис Скотт Ки 1812 (4?) йылда яҙған «Йондоҙло-буйлы байраҡ» шиғыры АҠШ Конгресы тарафынан Америка гимнының тексы булараҡ ҡабул ителә.\n1933 — Потсдамда Гитлер Өсөнсө рейх барлыҡҡа килеүе хаҡында хәбәр итә.\n1937 — Фирҡәнең Үҙәк комитеты пленумында Сталин социализм нигеҙҙәре нығынған һайын синфи көрәш киҫкенләшә тигән теоретик тезисты нигеҙләй.\n1942 — Япон авиацияһы Австралияның Брум ҡалаһына һөжүм яһай.\n1944 — СССР Юғары Советы Президиумының I һәм II дәрәжә Ушаков ордены, I һәм II дәрәжә Нахимов ордены, Нахимов һәм Ушаков миҙалдары булдырыу хаҡында ҡарары.\nПарижда сәхнәлә йырсы Ив Монтан тәүге тапҡыр сығыш яһай.\nАмерика президенты Франклин Рузвельт итальян флотының СССР, АҠШ һәм Англия араһында тигеҙ бүленәсәген белдерә.\n1945 — Львов өлкә картина галереяһы асыла.\n1947 — Тергеҙелгән Днепр ГЭС-ының беренсе агрегаты эшләй башлай.\n1955 — Элвис Пресли тәүге тапҡыр телевидениела күренә.\n1961 — Троицк-Сергий лавраһының Троицк соборында буласаҡ патриарх Алексий II монахлыҡҡа сәс ҡырҡтыра.\n1963 — Нефтекамаға ҡала статусы бирелә.\n1965 — Бечуаналенд британ колонияһына үҙидара бирелә. Серетсе Кхама премьер-министр вазифаһын ала.\n1974 — Париж янында DC-10 самолеты һәләкәткә осрай, бөтә 346 кеше үлә.\n1980 — Йәҙрә материалын физик яҡлау тураһында халыҡ-ара конвенцияға ҡул ҡуйыла (1987 йылдың 1 ноябрендә үҙ көсөнә инә).\n1987 — Мәскәүҙә урыҫ телендәге «Бурда» журналының презентацияһы үтә.\n1991 — Референдумда Латвия халҡының 74 %-ы СССР-ҙан бойондороҡһоҙлоҡ өсөн тауыш бирә, ә Эстонияның — 83 %.\n1992 — Тверь өлкәһенең Нелидово ҡалаһынан йыраҡ түгел Рига—Мәскәү тимер юлының «Юрмала» пассажир поезы һәләкәткә осрай, 43 кеше үлә, 108 йәрәхәт ала.\n1994 — Nirvana төркөмөнөң етәксеһе Курт Кобейн «Валиум» (диазепам) дарыуын шампан шарабы менән эсеп комаға төшә.\nУкраина һәм АҠШ дуҫлыҡ һәм хеҙмәттәшлек тураһында килешеүгә ҡул ҡуя.\n1995 — Арал диңгеҙен ҡотҡарыу халыҡ-ара берлеге ойошторола.\n1997 — Rambler’s Top100 рейтинг системаһы эшләй башлай.\n1998 — АҠШ Конгресында «Майкрософт» компанияһы башлығы Билл Гейтстан компьютер баҙарын монополизациялауҙа ғәйепләү буйынса һорау алына.\n2005 — Стив Фоссетт «Scaled Composites Virgin Atlantic GlobalFlyer» самолетында Ер тирәләй донъяла тәүге булып яңғыҙ туҡталышһыҙ авиаосош яһай.\nҒарипов Исмәғил Мәсәлим улы (3.03.1907—1993), геолог. II дәрәжә Ватан һуғышы (), Ҡыҙыл Байраҡ (), Ленин () ордендары кавалеры. Учалы ҡалаһының почётлы гражданы ().\nҒәйнуллина Фатима Ғәйнулла ҡыҙы (3.03.1937), дәүләт хеҙмәткәре. БАССР-ҙың атҡаҙанған мәҙәниәт хеҙмәткәре ().\nСалауат Низаметдинов (3.03.1957—29.07.2013), композитор. 1983 йылдан СССР Композиторҙар союзы ағзаһы. БАССР‑ҙың (1988) һәм Рәсәй Федерацияһының (2003) атҡаҙанған сәнғәт эшмәкәре. Башҡортостан комсомолының Ғәлимов Сәләм исемендәге премияһы (1988) лауреаты.\nӘхмәтов Радик Рәхимйән улы (3.03.1933—9.08.2008), ғалим-биохимик, биотехнолог, юғары мәктәп уҡытыусыһы. 1981—1985 йылдарҙа Рәсәй Фәндәр академияһы Өфө фәнни үҙәгенең Биология институты директоры. Биология фәндәре докторы (1976), профессор (1986). Башҡорт АССР-ының атҡаҙанған фән эшмәкәре (1975), «Почёт Билдәһе» ордены кавалеры (1975). Сығышы менән хәҙерге Башҡортостан Республикаһы Дыуан районы районы Өлкөндө ауылынан.\nМуллағәлиев Файлас Кәшби улы (3.03.1943), партия һәм хужалыҡ эшмәкәре. 1980—1990 йылдарҙа КПСС-тың Кушнаренко район комитетының беренсе секретары. Октябрь революцияһы һәм Хеҙмәт Ҡыҙыл Байраҡ ордендары кавалеры. Башҡортостандың атҡаҙанған агрономы, Кушнаренко районының почётлы гражданы.\nҠарамышева Таңһылыу Фаяз ҡыҙы (3.03.1948), шағир һәм журналист. 1984 йылдан СССР Яҙыусылар союзы ағзаһы. Башҡортостан Республикаһының атҡаҙанған мәҙәниәт хеҙмәткәре (2001). Рәми Ғарипов исемендәге премия лауреаты.\nНәбиуллин Рәжәп Байғондо улы (3.03.1958), урмансылыҡ белгесе, дәүләт эшмәкәре. 2008—2014 йылдарҙа Башҡортостан Республикаһының урман хужалығы министры. Ауыл хужалығы фәндәре кандидаты. Башҡортостандың атҡаҙанған урмансыһы. Сығышы менән хәҙерге Башҡортостан Республикаһы Ишембай районы Ҡалыуайыры ауылынан.\n► 3 мартта тыуғандар\n1907 — Владимир Иосифович Векслер, синхрофазотрон уйлап табыусы.\n► 3 мартта вафат булғандар\n1703 — Роберт Гук, инглиз физигы, химик, математик, астроном, биолог, уйлап табыусы һәм архитектор.\nhttps://ba.bywiki.com/w/index.php?title=3_март&oldid=807900 ҡабул ителгән\nБыл бит һуңғы тапҡыр 08:44 16 май 2018 үҙгәртелгән.


Тарих йылы - тарихта...\n14 Ғинуар , 19:25\nҠоролтай тарафынан иғлан ителгән башҡорт тарихы йылы “Сәйетбаба” башҡорт тарихи-мәҙәни үҙәге тарихында ниндәй ваҡиғалар менән билдәләнде\nӘлеге көндә Башҡортостан Респубикаһында биш башҡорт тарихи-мәҙәни үҙәге эшләп килә. Әммә иң яуаплы осрашыуҙарға, башҡорт халҡының мәҙәниәтенең байлығын төрлө яҡлап күрһәтергә булһа, төп көс беҙҙең үҙәккә төшә. Әйтергә кәрәк, күпселек был осрашыуҙар халыҡ-ара кимәлдәге осрашыуҙар булып тора. Йәғни, башҡорт халҡын Рәсәй граждандарына ғына түгел, сит ил вәкилдәренә танытып торабыҙ.\nМәҫәлән, май айында Сәйетбабаға Польшанан һәм Рәсәйҙәге поляк халҡының милли үҙәктәре белгестәре килде. Июндә иһә ОБСЕ комиссары Кайрат Абдрахманов алдында сығыш яһаныҡ, башҡорт халҡының тормош-көнкүрешен сағылдырған бай күргәҙмә лә әҙерләнек. Башҡортостанда үткән бөтә донъя фольклориадаһында ла сәйетбабалар ихлас ҡатнашты. Ун көн эсендә ҡырмыҫҡалылар менән берлектә тере оркестр ойоштора һалып, бейеү ансамблдәрен тере көйгә бейеттеләр. Бында Илһам Байбулдинға ҙур көс төштө. Барлыҡ инструменттарҙа ла уйнай белгән оҫта булараҡ, нота буйынса ғына уйнаған профессионалдарҙы ла, ишетеп кенә уйнаған үҙешмәкәрҙәрҙе лә ул ғына бер команда итеп ойоштора ала ине. Халыҡ ижады буйынса Башҡортостандың атҡаҙанған коллективы “Асанай” халыҡ фольклор ансамбле ағзалары оркестрға ҡурай, баян, дөңгөр, таштояҡ, ҡумыҙ, быҙыбыт менән ҡушылып, уникаль яңғырау булдырҙы. (Барабан, виолончель, скрипка, думбыра, балалайка кеүек инструменттар ҡырмыҫҡалыларҙан ине). Бынан тыш “Асанай” үҙе лә тере оркестр аҫтында үҙенең матур композицияһы менән сығыш яһаны, башҡорт милләте мәҙәниәтен лайыҡлы күрһәтте. Илһам Ханнан улы аҙаҡ Ҡырғыҙстанда үткәрелгән “Рәсәй мәҙәниәте көндәре”ндә лә илебеҙҙең делегация сос-тавында музыка белгесе, оҫта булараҡ ҡатнашты.\nАвгуста Германияла уҙғарылған “Башҡортостан - баллы ил” халыҡ-ара фестивалендә лә беҙҙең үҙәктең белгестәре һәм активистары ситтән тороп ҡатнашты. Йәғни башҡорт халыҡ музыка ҡоралдары, башҡорт халыҡ милли кейемдәре һәм биҙәүестәре, һөнәрселек буйынса видеофильмдар беҙҙә төшөрөлгәйне.\nСентябрҙә Һамар ҡалаһына Халыҡтар дуҫлығы паркын асыуға барып ҡайттыҡ. Был паркта егерме милләттең тормош-көнкүреш үҙенсәлектәрен сағылдырған егерме йорт-ихата урынлашҡан, беҙ Һамар башҡорттарын күтәрмәләнек. Һамар өлкәһе губернаторы Ю.Азаров, Самар ҡалаһының почетлы гражданины Ростислав Хугаев, президент хакимиәте етәксеһе Магомедсалам Магомедов кеүек абруйлы ҡунаҡтар был йортҡа кереп, ҡымыҙ-бауырһаҡтан ауыҙ итеп, башҡорт халҡы тарихы, йолалары менән таныштылар. Ситтә йәшәгән милләттәштәребеҙҙең рухын күтәреп, йәш быуынды бай тарихыбыҙ, мәҙәниәтебеҙ менән ҡыҙыҡһындырыуҙы төп бурыстарыбыҙҙың береһе тип аңлайбыҙ. Шуға күрә Свердловск өлкәһе Красноуфимск ҡалаһы һәм районы, Арти, Ачит райондарында, Һамар өлкәһенең Похвистнево ра-йондарында үҙҙәренең башҡорт тамырҙарын бик танып етмәгән замандаштарыбыҙ менән осрашыуға, уларға милли мәҙәниәтебеҙ хаҡында һөйләп, оҫталыҡ дәрестәре күрһәтергә, күңелдәренә тамыр барлау идеяһы һалырға тип, ихлас “Зов предков” проектына ла ҡушылдыҡ.\nКүп федераль проекттарҙа ҡатнашырға яйы сығып ҡына тора. “Зов предков” төбәк проектынан һуң, Рәсәй федерацияһы Президенты В.Путин тарафынан әүҙем йәштәр, студенттарҙы ҙур территория биләгән илебеҙ менән яҡыныраҡ таныштырыу өсөн “Больше, чем путешествие” тип аталған проектҡа ҡул ҡуйылды. Көньяҡ Урал тирәһенә юлланған сәйәхәтсе йәштәрҙе Башҡортостан, уның бай тәбиғәте, башҡорт халҡы мәҙәниәте, кейем үҙенсәлектәре, йолаһы, милли аштар менән таныштырыуҙа беҙҙең төбәк иң яйлыһы тип табылған. Рәсәйҙең байтаҡ мөйөштәренән килгән йөҙәрләгән студентты “Урал батыр” эпосынан башлап мәҙәниәтебеҙ, тарихыбыҙ менән таныштыра киләбеҙ, бик ҡыҙыҡһынып ҡабул итәләр, милли кейем менән фотосессия, милли музыка ҡоралыбыҙ ҡурайҙа оҫталыҡ дәрестәрен бик оҡшаттылар. Рәсәйҙең иң алдынғы 15 видео-продакшн студиялары исемлегендәге Росвидеопродакшн студияһы Уҡыусылар һәм үҫмерҙәр өсөн Рәсәй халыҡтары тураһында танып-белеү һәм энциклопедик фильмдар әҙерләгәндә, башҡорт халҡын күрһәтергә шулай уҡ “Сәйетбаба” башҡорт тарихи-мәҙәни үҙәген һайланы. Башҡорт балы һәм умартасылыҡ, милли ризыҡ әҙерләү һәм күптөрлөлөгө, ауыҙ-тел ижады һәм фольклор, яуҙар, яусыллыҡ һәм башҡорт аты, дине һәм әүлиәләре, этимологик үҙенсәлектәр, этномәҙәниәт берәмектәре... Башҡорт мәҙәниәтенең йыр-бейеүҙән генә тормауы, ә меңәр йыллыҡ тәрән ҡатламы булыуын тәҡрарлайбыҙ. Иң боронғо дәүерҙән алып, йәғни мифология, “Урал батыр” эпосына таянып, мәҙәниәтебеҙҙең һәм тарихыбыҙҙың боронғолоғон, тәрәнлеген һәм юғарылығын күрһәтергә тырышабыҙ.\nОмскиҙан “Продвижение” федераль каналы ла шуға килде:\n- 2022 йыл Рәсәйҙә "РФ халыҡтарының ижады һәм мәҙәни мираҫы йылы" тип иғлан ителде,- тине төркөм етәксеһе Надежда Орлова. - Шуға бәйле телевидениела заставка булараҡ ҡулланыласаҡ күркәм, матур, тарихи нигеҙҙәге кадрҙар төшөрөргә тарихи-мәҙәни үҙәкте һайланыҡ...\nБайтаҡ йылдар эшләп килгән тыуған яҡты өйрәнеү музейы ла быйыл яңы һулыш кисерҙе. Косметик ремонт эшләп, экспозициялар яңыртылғас, тиҫтәнән ашыу төркөм турис-тар ҡабул иттек. Төрлө мәктәптәрҙән класы-класы менән балалар күп килде, музей ул бик ҡыҙыҡлы урын тигән тойғолар уянды уларҙа. Өфөнән “Китап” нәшриәте хеҙмәткәрҙәре, Өфө туризм үҙәге белгестәре, Благовар ра-йонынан фольклор ансамбле, Рәми Ғарипов исемендәге мәктәп-интернатын тамамлаусылар, Рәсәй Фәндәр академияһынан бер төркөм ғалимдар, яҙыусылар булһынмы, барыһы ла ауылыбыҙҙың тарихы аша башҡорт халҡының бай тарихын күҙаллай алды. Экспонаттар ҙа өҫтәлә бара. Ул ғына ла түгел, экспонаттарға бәйле ҡыҙыҡлы мәғлүмәттәр ҙә арта. Мәҫәлән, байтаҡ йылдар ятҡан аҫҡы яңаҡ һөйәгенең ниндәй йәнлектеке икәне билдәһеҙ ине. Өфөнән килгән белгестәр уны фотоға төшөрөп, ғалимдар менән кәңәшләшкәс, шуны хәбәр иттеләр. Баҡтиһәң, ул бынан 12-14 мең йыл элек ер йөҙөнән юғалған йөнтәҫ мөгөҙморондоҡо булып сыҡты! (шерстистый носорог).\nБашҡорт милли кейеме белгесе, технологик фәндәр кандидаты, ғалимә Айгөл Камалиева иһә, Сәйетбаба ауылына экспедиция менән килгәнендә музейҙа һаҡланған бер алъяпҡыстың боронғо тамбур сигеүе ҡағиҙәләренә ярашлы икәнен асыҡланы. Был техника Башҡортостандың төньяҡ-көнбайышына ғына хас тигән фекер йөрөй ине бығаса. Быйыл, ғөмүмән, Кесе Табын ырыуының кейем-биҙәүескә бәйле тарихында һынылыш йылы булды тиергә лә була. Сөнки күп йылдар эҙләнеү, ентек-ле анализ һәм боронғо өлгөләр табылыу һөҙөмтәһендә түш биҙәүесе-һаҡал формаһы, дәүмәле, биҙәү үҙенсәлектәре асыҡланды. Ул ғына ла түгел - ысынға ярашлы материалдар менән тергеҙелде. Унан башҡа этнограф Руденко китабында яҙып ҡалдырылған башҡа биҙәүестәр ҙә формалашты (теркәмә һырға, тәңкәле муйынса). Тағы байтаҡ мәғлүмәттәр табылды, алда тергеҙәһе әйберҙәр бар әле. Быларҙы киң йәмәғәтселек, ҡыҙыҡһыныусылар менән ихлас уртаҡлашабыҙ.\nРайондың мәҙәниәт хеҙмәткәрҙәре өсөн төбәгебеҙҙәге кейем-биҙәүестәр буйынса семинар ҙа үткәрҙек, оҫталыҡ дәрестәрен иһә даими рәүештә үткәреп торабыҙ. Беҙҙең тарихи-мәҙәни үҙәктә тарихи эҙләнеүҙәр, ғөмүмән, иң мөһим тармаҡ. Беҙгә тиклем үҙәктә эшләгән белгестәрҙең тырышлығы менән йыйылған бай мәғлүмәттәрҙе ҡәҙерләп һаҡлайбыҙ, рәхмәт менән ҡулланабыҙ. Әле, мәҫәлән, Йөҙимән ауылынан да, Ҡолҡан ауылынан да Бөйөк Ватан һуғышында ҡатнашҡан яугирҙарҙың исемдәрен мәңгеләштерергә тигән теләк менән яныусылар килеп, яугир ауылдаштарының исемлектәрен һорап алдылар. Тыл ветерандары менән дә ҡыҙыҡһыналар. Шуларға бәйле ошо Сәйетбаба ауыл советы биләмәһенә ҡараған ауылдарҙан сыҡҡан ветерандар хаҡында хәтирәләр, уларҙың үҙҙәренән ҡалған яҙмалар менән китап эшләргәлер, бәлки, тигән уй тыуҙы. Тағы ла беҙҙең төбәктә ижад ителгән ауыҙ-тел ижадын, легенда-риүәйәттәрен, көләмәс-лаҡаптарын бер йыйынтыҡҡа туплап сығарырға ине, киләһе быуындар өсөн шулай уҡ бер иҫтәлек итеп.\nШәжәрәһен, нәҫел ебен барлаусыларға ла мөмкин тиклем ярҙам итергә әҙербеҙ. Быйыл Шәжәрә байрамы уҙғарырға ине, тигән теләк тә бар. Хәҙер шәжәрәләрҙе архив материалдары менән нығытып, байытып, заман технологиялары менән оҙаҡҡа һаҡланырлыҡ күргәҙмә әсбап итеп эшләп була бит.\nТөбәгебеҙҙең данын күтәргән шәхестәр яҙмышы ла беҙҙең иғтибар үҙәгендә. М.Ғафуриҙың шағир, прозаик һәм драматург булыуҙан тыш, “Заятүләк менән Һыуһылыу” эпосын художестволы эшкәртеп, баҫмаға сығарыуын иҫәпкә алып, уны фольклорсы, эҙләнеүсе итеп танып, тыуған көнөн Еҙем-Ҡаранда билдәләп киттек. Ғүмер ебе иртә өҙөлгән фольклорсы ғалимәбеҙ Гөлнар Юлдыбаеваның йыллығын Рәсәй Фәндәр академияһынан коллегалары менән берлектә Хәтер кисәһендә иҫкә алдыҡ.\nҒафури районы Сәсәндәр мәктәбе менән берлектә “Данлы шәхес” тип аталған шиғри конкурс иғлан иттек. Унда республикабыҙ һәм сит өлкәләрҙән башҡорт телендә яҙышҡан үҙешмәкәрҙәр, сәсәндәрҙән егерме биш кеше ҡатнашты. Уларҙың әҫәрҙәрен, мәҙхиәләрен бүләк итеп юбилярҙың үҙенә тапшырҙыҡ.\nБеренсе башҡорт профессоры, башҡорт тел ғилеменә нигеҙ һалыусы данлыҡлы яҡташыбыҙ Жәлил Кейекбаевтың йөҙ ҙә ун йыллығын Башҡортостан Башлығы Указына ярашлы булдырылған Башҡорт теле көнөнә "Ете аҙым" марафоны сиктәрендә билдәләнек. “Дан юлдар үткән уҙаман” темаһына “түңәрәк өҫтәл” юғары кимәлдә үтте. Сарала мәртәбәле ҡунаҡтар ҡатнашты. Халыҡ-ара Төркиәт академияһы академигы, профессор Ғиниәт Ҡунафин, фән докторы, профессор Юлай Псәнчин, БР Милли архивынан фән кандидаты Нияз Сәлимов, БДПУ доценты Зөләйха Хәбибуллина, Табын ырыуы башҡарма комитеты идараһы рәйесе Ғәлинур Ҡалмырҙин, Ғафури районы хакимиәте башлығы Фәнзил Сыңғыҙов, район Советы рәйесе Фаил Зәйнетдинов һәм башҡалар башҡорт тел ғилеменә нигеҙ һалыусы беренсе башҡорт профессоры Жәлил Ғиниәт улы Кейекбаевтың тормошо һәм ижады хаҡында бай мәғлүмәттәр менән сығыш яһанылар. Башҡортостан Республикаһы Дәүләт Йыйылышы - Ҡоролтай депутаты Заһир Хәкимов “түңәрәк өҫтәл”гә ҡарата РФ Дәүләт Думаһының милләт-ара мөнәсәбәттәр буйынса комитеты рәйесе Г.Ю.Семигиндан тәбрикләү һүҙҙәре еткерҙе.\nҠыҫҡаһы, Ҡоролтай тарафынан иғлан ителгән Башҡорт тарихы йылы “Сәйетбаба” башҡорт тарихи-мәҙәни үҙәге тарихында ҙур халыҡ-ара ваҡиғалар уртаһында ҡайнау менән иҫтә ҡалыр...\n“Сәйетбаба” башҡорт тарихи-мәҙәни үҙәге методисы, РФ һәм БР Яҙыусылар союзы ағзаһы, Н.Фәрхшатов премияһы лауреаты.


Ҡәнифә юлы » «Йәшлек» гәзите | Газета «Йәшлек» | Официальный сайт газеты Йэшлек\nГазета "Йәшлек" » Махсус биттәр » Ҡәнифә юлы\n18.10.2011 Ҡәнифә юлы\nБер көн ауылдың уҙамандары:\n− Был Брагиндың осона сығайыҡ, − тип кәңәш итә.\nУнда Әмин, Сураш батырҙар була. Сураш − Әминдең ағаһы. Сураштың яурыны алты сирек була.\n− Брагин йәкшәмбе һайын Талҡаҫҡа балыҡ аулай бара. Шунда беҙ уны ҡаплайыҡ, − ти Сураш.\nБылар йыйылышып бара. Сураш әйтә:\n− Һеҙ күренмәгеҙ, мин эргәһенә барайым, − ти. Үҙе Брагин эргәһенә килә.\n− Сураш, ни өсөн килдең? − тип һорай Брагин.\n− Бына, балыҡ ашай килдем, − тип әйтә Сураш.\n− Балыҡ ашай килгәс, төш, − ти Брагин быға. − Һин бик үҙгәреп килгәнһең.\nСураш балыҡ ашарға ултырҙы ла усы менән маңлайын һыпырҙы, ти. Шул саҡ эргәһенән генә шыйылдап уҡ үтеп китте, теймәне, ти.\n− Ай, Сураш, һин мине үлтерергә килгәнһең икән, − тип, Брагин һыҙмаһына йәбешә. Сураш һыҙманы һыпыра тартып алып өлгөрә. Брагин кәмәгә ултырып, күлгә төшөп китә. Шул саҡ Сураш янын алып Брагинға ата. Уҡ яурыны үтә сығып, кәмәнең башын ярып ебәрә.\nҺалдаттар шул тирәлә икешәрләп, өсәрләп таралышҡан була. Берәм-берәм уларҙы ла үлтереп бөткәндәр. Ғауға ҡупҡан арала, Брагиндың кухаркаһы һыуға төшөп, танауын өҫкә күтәргән дә, ҡамыш араһына ингән дә ятҡан, ти. Ыҙғышҡан арала форсат табып, бер ҡара бейә менән көрән бейәгә менгән дә ҡасҡан. Артынан ҡыуғандар. Етеп барғанда, ярышлап торған атты менде лә тағы сапты, ти, был. Етә алмай, кире ҡайтып киткәндәр ҙә кәңәш ҡорғандар: «Йә, былай булмай. Беҙ бынан шыуып ултырайыҡ», − тип уйлашалар. Шунан ун ике өй ҡалҡынып, Троицкий аръяғына, ҡустанай яғына сығып китә.\nАҙаҡ тикшереү килеп, соҡсоноп ҡараһалар, Брагинды үлтереүселәрҙең эҙенә төшә алмайҙар. Бер ни ҡәҙәр ваҡыт үткәс, ҡасҡындарҙы ярлыҡау тураһында ҡағыҙ килеп төшә.\nТемәс, Әмин, Сура батыр бер йылдан һуң тыуған төйәктәренә кире әйләнеп ҡайтырға була. Тик ҡаҙаҡ байҙары Сура батырҙың ун өс йәшлек ҡәнифә исемле ҡыҙын ебәрмәй икән. Сура батыр ҡәнифәне ҡасандыр ҡаҙаҡтарға әсир төшкән бер башҡорт әбейенә ун һигеҙ йәшкә еткәнсе тәрбиәләргә ҡушып, шунан ғына кейәүгә биреү шарты менән ҡалдырып китергә була. Шуның өсөн ҡаҙаҡтар Сура батырға ҡәҙер-хөрмәт күрһәтеп, бүләктәр биреп оҙата. Ә Темәс менән Әминдең аҡтыҡ малын да тартып алып, икеһен дә йәйәү сығарып ебәрәләр.\nБер заман ҡәнифәгә ун һигеҙ йәш тула. Тик бағып-ҡарап үҫтергән теге әбейҙең уны ҡаҙаҡҡа биргеһе килмәй. ҡәнифәне ул үҙ иленә ҡайтарып ебәрергә юлға әҙерләй башлай. Бер төндә бөтәһе лә йоҡоға киткәс, ҡыҙҙы алыҫ юлға сығарып ебәрә. Оҙатҡан саҡта:\n− Бар, ҡыҙым, тик юл ҡырыйлап төндә генә атла. Тимерҡаҙыҡ йондоҙо һәр саҡ уң яғыңдараҡ булһын, − тип кәңәш биреп ҡала.\nИртән торһалар, ҡыҙ юҡ. ҡаҙаҡтар, атҡа атланып, ҡыҙ артынан ҡыуа төшмәксе була. Тояҡ тауыштарын ишетеп, ҡыҙ ҡыуаҡ араһына боҫоп ҡала. Тегеләр бының эргәһенән сабып үтеп китә лә, аҙаҡ, бер кемде лә осратмағас, кире әйләнеп ҡайта. Ә ҡәнифә көн кисләгәнен көтөп ята ла, кеше аяғы һил булғас, юлын дауам итә.\nБер саҡ шулай уны бүреләр уратып ала. ҡәнифә шунда, түшлегенән энәһен алып, бармағын энә менән ныҡ итеп сәнсә лә бөркөлөп сыҡҡан ҡанын бүреләрҙең береһенә һиптерә. ҡалған бүреләр, кеше ҡанына буялған бүрегә ташланып, өҙгөләргә тотонғас, ҡәнифә тағы хәлдән тайғансы ары йүгерә.\nУл шулай бик оҙаҡ килә торғас, аҙашып, юлдан яҙа ла Тамъян-ҡатай иленә барып сыға. Бер йылға буйына туҡтап, еләк йыйып ашай ҙа, яратҡан бер йырын йырлап ебәрә. Уның моңло тауышын ишетеп, яҡындағы йәйләү кешеләре килеп етә, ҡайҙан, кем булыуын һораша башлайҙар. ҡыҙ бер ни тип тә яуап бирмәгәс, уны Верхнеуралға илтеп ҡуялар.\nБындағы түрәләр тирә-яҡҡа, бер ҡыҙ табылды, тип хәбәр ебәрә. Сура батыр, был хәбәрҙе ишетеп, Верхнеуралға килә, үҙ ҡыҙы икәнен таный ҙа ҡәнифәне алып ҡайтып китә.\nБына шул замандан бирле Сура батыр ҡыҙы ҡайтып килгән юлды ҡәнифә юлы тип йөрөтә башлайҙар (был юл ҡаҙаҡ далаларынан Ырымбур яғынан инеп Башҡортостандың Хәйбулла, Баймаҡ, Әбйәлил райондары аша төньяҡҡа Верхнеуральск, Троицк ҡалаларына үтә. – Авт).\nКүсеп киткән халыҡ кире ҡайта. Бер аҙы Әминдә ҡала. Сураш ҡар иртә төшкән ергә күсә. Әлеге Иҫән ауылына нигеҙ һала (бәлки, ҡыҙының иҫән-имен ҡайтыуы хөрмәтенә ауылына Иҫән исемен ҡушҡандыр. – Авт).\nБыл риүәйәттәрҙе өйрәнеп, нимә әйтергә теләйем?\nРус халҡы Илья Муромец, Добрыня Никитыч кеүек батырҙарын онотмай, шуның кеүек беҙ ҙә халҡыбыҙ именлеге өсөн көрәшкән батырҙарҙы онотмаһаҡ ине. Был батырҙар тураһында яҙма материалдар бик юҡ, әммә халыҡ хәтере уларҙы һаман онотмай. Әмин ауылы, Таш ауылы (Ташауыл − Түшауыл), ҡәнифә юлы, Сурай, Аҡсура ауылдары юҡтан ғына бар булмағандыр бит инде! Беҙ ҙә был риүәйәттәрҙе мәктәп программаларына индереп, балаларҙа милли үҙаң тәрбиәләргә тейешбеҙҙер, тим. Был мәҡәләмдә бер генә һүҙҙе лә үҙем өҫтәмәнем. Материалдарҙы төрлө китаптарҙан алдым.\nюғары категориялы башланғыс


«Х-МАХ» галереяһының яңы залы күргәҙмә менән асыла // Йәмғиәт | новости башинформ.рф\n«Х-МАХ» галереяһының яңы залы күргәҙмә менән асыла\n10:38, 11 февраля 2010 Йәмғиәт\n«Х-МАХ» Өфө галереяһында яңы зал сафҡа индерелә. Уның презентацияһы 17 февралгә билдәләнгән. Был көндө унда республикабыҙҙың билдәле графиктарының береһе – Башҡортостандың атҡаҙанған рәссамы Ринат Миңлебаевтың күргәҙмәһе асыла. Күргәҙмәне асыу тантанаһы алдынан Максим Холодилиндың “Әҙәм һәм һауа” перформансы көтөлә.\nӘйтергә кәрәк, Ринат Миңлебаев республика графика сәнғәте сиктәрен ярайһы ныҡ киңәйтте. Быны һуңғы эштәре миҫалында ла асыҡ күрергә мөмкин. Мәҫәлән, автор менән реконстукцияланған милли кейемдең арт-объект булараҡ ҡулланылған «Этнографика» серияһы, бар эштәре лә ҙур открыткаларҙы хәтерләткән «Post cart» серияһы, йәки уйлап сығарылған Себер халҡы тураһындағы “Урман халҡы” инсталляцияһы. Һүҙ ыңғайы, уҙған йылда Ринат Миңлебаевтың һуңғы эше хәҙерге заман сәнғәте өлкәһендәге Рәсәй милли премияһы – Кандинский Премияһына дәғүә иткән.\nРәссамдың әлеге күргәҙмәһе ҡулдан эшләнгән ҡағыҙға төшөрөлгән бер метрлыҡ ҙурлыҡтағы 20 эштән торған яңы серия ул. Улар геоглифтарҙы хәтерләтә (геоглиф – ергә төшөрөлгән геометрик йәки фигуралы биҙәк).


Борон-борон заманда, кәзә команда, үрҙәк урядник, дөйәғош дисәтник, төлкө түрә, ҡаҙҙар ҡазый булып хеҙмәт иткән саҡта; һайыҫҡан һалдат, ҡарға ҡарауыл, ярғанат яҫауыл, айыу атаман, ябалаҡ янарал булғанда йәшәгән, ти, бер бабай менән бер әбей. Булған, ти, уларҙың өс улы, таҙ ине, ти, кесе улы. Икө ағаһы көп дә, үгеҙгә атланып, һунарға сығып китәләр, таҙҙы алып бармайҙар, ти. Таҙ мейес алдында кәлдән борсаҡ сүпләп ултыра, ти. Еләтте, ти, таҙҙы кәлдән борсаҡ сүпләү. Ханға барып ҡайтайым әле тип, ханға китте, ти, был.\nХанға таҙ бик һармаҡ булып күренә. Сәй эсергә ултырта. Шунда таҙ:\n— Минең атым да бар. Уға ла ашарға кәрәк, — ти.\n— Атың нимә ашай һуң? — тип һорайҙар.\n— Күмер ашай, — ти таҙ. Аты алдына бер силәк күмер ҡуйҙылар, ти.\nҠайтырға булып, таҙ атына атлана, юрый, сыбыртҡыһың төшөрөп ебәрә. Сыбыртҡыһын хандың ҡатыны алып бирә, таҙ алмай, хан үҙе алып бирә — алмай. Хандың ҡыҙы алып биргәс, таҙ сыбыртҡыны ла, ҡыҙҙың үҙен дә алып, сабып сығып китә лә бара. Аты ауыҙынан күмер борҡоп ебәрҙе, ти, бының. Хан да, ҡатыны ла, күмергә күмелеп, бер нәмә күрмәй торҙолар ҙа ҡалдылар, ти.\nҠайтып инеү менән таҙ ҡыҙҙы һарайға бикләй, үҙе өйгә инә. Ағалары ултырып атып килтергән ҡоштарын ашайҙар, таҙға бирмәйҙәр. Иртәгеһен ағалары һунарға китә, таҙ, атына атланып, йәнә ханға китә, хан быны сәй эсергә ултырта.\n— Атың нимә ашай?— тип һорай.\n— Көл ашай, — ти таҙ. Атына бер силәк көл ҡуялар. Ҡайтырға тип, атына менгәс, таҙ тағы сыбыртҡыһын төшөрөп ебәрә. Хандың ҡатыны алып бирә — алмай, хан үҙе алып бирә — алмай. Уртансы ҡыҙы алып биргәйне, таҙ ҡыҙҙы ла, сыбыртҡыны ла ала ла сабып та китә. Артынан ҡыуа төшәләр. Таҙҙың аты көл борҡоп ебәрә. Баҫтырып килеүселәр көл бураны эсендә торалар ҙа ҡалалар. Таҙ, ҡайтҡас, хандың был ҡыҙын да тегенеһе янына һарайға бикләп ҡуя.\nИртән тороп ағалары йәнә һунарға китәләр. Улар сығып китеү менән таҙ ҙа, елдереп, хан йортона китә. Ханда быны һыйлайҙар. Атына, таҙ үҙе һорағас, бер силәк энә бирәләр.\nҠайтырға булып, таҙ атына атлана. Йәнә сыбыртҡыһын төшөрөп ебәрә. Хандың ҡатыны алып бирә, таҙ алмай, хан алып бирә — алмай, кесе ҡыҙы алып бирәм тигәндә генә, таҙ ҡыҙҙы сыбыртҡыһы менән бергә үҙ янына ала ла саптырып китеп тә бара. Хан был юлы ғәскәр әҙерләп ҡуйған булған икән. Шул ғәскәр таҙҙы баҫтыра китә. Таҙҙың аты бер бышҡырып ебәргәйне, ғәскәр өҫтөнә энә ҡойоно яуҙы, береһе лә тере ҡалманы, ти.\nҠайтҡас, таҙ хандың был ҡыҙын да тегеләре ҡырына, һарайға ябып ҡуя. Үҙе, ағалары ҡайтыуға, мейес башына менеп ултыра. Ағалары, ҡайтҡас:\n— Күстәнәсте хан кейәүе генә бирҙертте әле үҙебеҙгә,— тигәп булып ашанырға тотондолар. Өлкән ағаһы:\n— Атайым менән әсәйемә ҡөрьән уҡытайыҡ, мулла саҡырайыҡ, — ти.\nИртәгеһен оло ағаһы ярма, уртансыһы бер сүлмәк май алып ҡайта. Шунан яланға барып, бутҡа бешереп, мулла саҡырып ата-әсәһенә ҡөрьән сығарырға булалар. Ағалары, бөтә әйберҙе таҙға күтәртәләр, үҙҙәре артҡараҡ ҡалалар. Бара торғас, таҙҙың алдына күгәрсендәр осоп килеп төгпә. Таҙ: «Эй-й, атайым менән әсәйемдең күгәрсендәре, асығып йөрөйҙәр, бахырҙарың», — тип, бөтә ярмаһын һибеп китә.\nБара торғас, ярылып ятҡан ерҙе күрә. «Эй-й, атайым менән әсәйемдең ауыҙ-мороно ярылған»,— тип, майҙы шунда һылап, дүңгәккә сүлмәген кейҙереп, китә.\nАғалары таҙҙың пи эшләгәнен күреп киләләр икән. Ҡыуып етәләр ҙә:\n— Ярманы ҡайҙа иттең? — тип һорайҙар.\n— Атайым менән әсәйемдең күгәрсендәренә һибеп киттем, — ти таҙ.\n— Майҙы ҡайҙа иттең?\n— Атайым менән әсәйемдең ауыҙ-мороно ярылып ята ине, шуны һылап киттем.\n— Хәйерсе көйөңә ни ҡыланған булаһың! — тип әрләйҙәр, туҡмайҙар таҙҙы. Таҙ ағаларына:\n— Ә һеҙҙең нимәгеҙ бар? Минең, исмаһам, өс ҡатыным бар, — ти. Ағалары эҫтәрен тотоп, тәгәрәп ятып көләләр.\n— Ҡатындарың ҡайҙа һуң? — тип һораған булдылар, ти.\n— Үҙебеҙҙең һарайҙа, — ти таҙ. Ағалары йәнә эҫтәрен тырнап көлдөләр, ти.\nБутҡа бешерә алмай, мулла саҡырмай, өс туған кире ҡайтып китә. Ҡайтҡас, таҙ хан ҡыҙҙарының өсөһөн дә үҙенә ҡатын итеп алып, теттереп йәшәй башланы, ти. Ағалары, бик хәйерсегә ҡалып, үтә ыҙалай башлағас, таҙ уларҙы үҙенә хеҙмәтсе итей алды, ти


Өфө трикотаж фабрикаһы «Текстильлегпром-2010» күргәҙмәһендә ҡатнашасаҡ // Иҡтисад | новости башинформ.рф\nӨфө трикотаж фабрикаһы «Текстильлегпром-2010» күргәҙмәһендә ҡатнашасаҡ\n12:17, 27 августа 2010 Иҡтисад\nӨфө трикотаж фабрикаһы текстиль һәм еңел сәнәғәт тауарҙары һәм ҡорамалдарының «Текстильлегпром-2010» федераль күмәртә йәрминкәһендә Башҡортостан исеменән ҡатнашасаҡ.\nРәсәй етештереүселәре өсөн иң әһәмиәтлеләрҙән һаналған күргәҙмә 21-24 сентябрҙә Мәскәүҙә, Бөтә Рәсәй күргәҙмә үҙәгенең павильондарында үтәсәк.\nӨфө трикотаж фабрикаһы унда үҙенең яңы «Көҙ аккордтары» ҡатын-ҡыҙҙар трикотажы коллекцияһын тәҡдим итәсәк.\n— Уны ижад итеүгә беҙҙе әүҙем тормош алып барған ҡатын-ҡыҙ образы илһамландырҙы, — ти дизайнерҙар. – Коллекцияла өс төп линия бар: «Джаз», «Рок-н-ролл» һәм «Блюз». Беренсе варианттың төп үҙенсәлектәр булып аныҡ силуэттар һәм тыныс төҫтәр тора. «Рок-н-ролл» сағыуыраҡ төҫтәрҙе һәм хәрәкәт итеүгә ҡамасауламаған уңайлы моделдәрҙе күҙ уңында тота. Өсөнсө линия — «Блюз» — хис-тойғолар менән һуғарылған, унда наҙлылыҡ һәм еңеллек бар һымаҡ. Төҫтәре – күк, зәңгәр һәм асыҡ һоро.\nТеги: еңел сәнәғәт, күргәҙмәләр


Башҡортостандың 100 йыллығына – 100 объект | ГТРК «Башкортостан» — Новости Уфы и РБ\n20 марта 2018 — 16:48 ГТРК «Башкортостан»\nМежгорье ҡалаһында төҙөкләндерелгән универсаль спорт комплексы асылды. Унда бер көндә алты йөҙҙән ашыу кеше спорт менән шөғөлләнә ала. Һәр сәләмәт тормош алып барыусыға бөтә мөмкинлектәр булдырылған. Алексей Юрьевич мәктәп уҡыусыларына теннис уйнау нескәлектәренә өйрәтә. Хәҙер балалар уҡыуҙан һуң ваҡытын тик спортҡа бағышлай. Спорт комплексы улар өсөн ҙур мөмкинлектәр аса. Бинаға күптән капиталь ремонт талап ителгән. Спорт залдарында шөғөлләнеү мөмкинлектәре булмағас, урындағы халыҡ ярҙам һорап Башҡортостан етәксеһе Рөстәм Хәмитовҡа мөрәжәғәт итә. Ә хәҙер иһә физкультура-һауыҡтырыу комплексы икенсе төҫ алған. Яңы залдарҙа уҡыусылар волейбол, баскетбол, футбол уйнай, көрәшселәр тренажер залында шөғөлләнә ала. Яңыса төҙөкләндерелгән физкультура-һауыҡтырыу комплексына йөрөгән уҡыусылар теләгән спорт төрөндә ныҡышмал шөғөлләнеп, республика һәм ил кимәлендәге ярыштарҙа ҡатнашып, призлы урындар алыу теләге менән яна. Сөнки хәҙер улар өсөн бөтә юлдар асыҡ. Тик теләк кенә булһын.Физкультура-һауыҡтырыу комплексында бер көндә алты йөҙҙән ашыу кеше шөғөлләнә ала. Шулай уҡ бина янында ла спорт һөйөүселәр өсөн бөтә мөмкинлектәр тыуҙырылған. Уҡыусыларҙың һаулығын һаҡлау һәм спорт менән шөғөлләнеү маҡсаты менән яңыртылған был комплексҡа яҡынса 109 миллион һум аҡса бүленгән. Балаларҙың көн дә бергә йыйылып футбол, волейбол һәм башҡа спорт төрҙәре менән шөғөлләнеүе уларҙы тик берләштерә һәм сәләмәт тормошҡа илтә.


Өфөлә ШОС һәм БРИКС саммиттарын үткәреүҙә ҡатнашасаҡ ирекмәндәр өсөн сираттағы күнекмә үтте\nСарала 900-гә яҡын кеше ҡатнашты, уны халыҡ-ара белем биреү технологиялары үҙәге етәксеһе Анна Фельдман етәкләй.\nТренингҡа саммиттарға әҙерләнеүсе 500 ирекмәндән тыш, резервтағы йәштәр ҙә саҡырылды. Ғәҙәттәгесә, ҡатнашыусылар командала эшләргә, яуаплылыҡҡа, ҡунаҡтар менән уртаҡ тел табырға өйрәнә. Ҡатнашыусылар уҡыу процесы күңелле үтеүен билдәләй.\nКүнекмәләр уйын формаһында ойошторолған. Был егет-ҡыҙҙарға үҙҙәрен иркен тойорға, бер-береһе менән яҡындан танышыу мөмкинлеген дә бирә. Тренинг кәрәкле белем дә биреп кенә ҡалмай, юғары оҫталыҡҡа ла өйрәтә. Әйтергә кәрәк, халыҡ-ара самиттарҙа бөтәһе 9 мең 500 кеше ирекмән булыу теләген белдергән, уларҙың 3 мең 500-е ситтән тороп уҡыу курсы һәм әңгәмә үткән.


Бөгөн – совет ғәскәрҙәрен Афғанстандан сығарыуға 30 йыл\n15 Февраль 2019, 12:40\nХөрмәтле яугир-интернационалистар, һуғыш хәрәкәттәре ветерандары!\nЫсын күңелдән һеҙҙе совет ғәскәрҙәрен Афғанстан Демократик Республикаһынан сығарыуҙың 30 йыллығы менән ҡотлайым.\n1989 йылдың 15 февралендә Афғанстандан совет ғәскәрҙәренең сикләнгән контингенты сығарыла. Бөгөн беҙ яугир һәм гражданлыҡ бурысын ҡыйыулыҡ һәм ғәййәрлек күрһәтеп намыҫ менән һәм ҡаһармандарса үтәгәндәргә рәхмәт белдерәбеҙ һәм һәләк булған ватандаштарыбыҙҙы хөрмәтләп иҫкә алабыҙ.\nҺеҙгә һәм туғандарығыҙға ныҡлы һаулыҡ, именлек һәм уңыштар теләйем.\nБашҡортостан Республикаһының Һуғыш хәрәкәттәре ветерандары йәмәғәт ойошмаларының координация советы рәйесе, БР Дәүләт Йыйылышы – Ҡоролтай депутаты.\nСовет ғәскәрҙәрен Афғанстандан сығарыуға 30 йыл ваҡыт үтеп китте. 15 февралдә Ватаныбыҙҙан ситтә хеҙмәт бурысын үтәгәндә хәрби бәрелештәрҙә һәләк булған яҡташтарыбыҙҙы иҫкә алабыҙ, яугир-интернационалис-тарға хөрмәт күрһәтәбеҙ.\nАфғанстандағы хәрби хәрәкәттәр – Ватаныбыҙ тарихында ябай булмаған күренеш. Илебеҙ хәрбиҙәре һәм белгестәре ун йылға яҡын үтә ауыр шарттарҙа дәүләт ҡуйған бурыстарҙы үтәп, үҙ-үҙҙәрен аямай, ныҡлылыҡ, батырлыҡ күрһәттеләр. Совет һалдаттары үҙ иленең сиктәренә яҡынлашҡан халыҡ-ара терроризм һәм наркотик индереүселәр көсөнә тауҙар һәм сүлдәр ерендә ҡаршы торҙо – уларҙың батырлығы шунда.\nЯугир-интернационалистар бөгөн дә үҙ-ара хәрби туғанлыҡ ептәре менән ныҡ бәйләнгән. Хәрби хәрәкәттәр ветерандары йәмәғәт тормошонда әүҙем ҡатнаша, иптәштәренә ярҙам итә, үҫеп килгән быуынды илһөйәрлек рухында һәм әхлаҡи тәрбиәләү тураһында хәстәрлек күрәләр.\nХәрби хәрәкәттәрҙә ҡатнашҡан яҡташтарыбыҙға, уларҙың туғандары һәм яҡындарына ныҡлы сәләмәтлек, именлек, баш осонда тыныс күк йөҙө теләйем!\nҮҙенең интернациональ бурысын үтәп, бөгөн арабыҙҙа булмағандар мәңге беҙҙең хәтерҙә һаҡлана.\nДыуан, Мәсетле, Салауат райондарының хәрби комиссары.


Өфөлә ШОС һәм БРИКС саммиттарында эшләү өсөн ирекмәндәрҙе уҡыта башлайҙар // Йәмғиәт | новости башинформ.рф\nӨфөлә ШОС һәм БРИКС саммиттарында эшләү өсөн ирекмәндәрҙе уҡыта башлайҙар\n16:42, 6 ноября 2014 Йәмғиәт\nӨФӨ, 2014 йыл, 6 ноябрь. /«Башинформ» мәғлүмәт агентлығы, Әлим Фәйезов/.\n2015 йылдың июлендә Өфөлә уҙасаҡ ШОС һәм БРИКС саммиттарында ирекмән булырға һәм һәм унда ҡатнашырға теләүселәр өсөн заявкалар ҡабул итеү тамамланды. Ойоштороусылар 9500-ҙән ашыу анкета ҡабул иткән. Уларҙың күбеһе – Өфө юғары уҡыу йорттары студенттарынан.\n«Заявкалар 3 сентябрҙән алып ҡабул ителде. Билдәләп үтергә кәрәк, республика халҡы был проектҡа ҙур ҡыҙыҡһыныу белдерҙе: беҙ 9500-ҙән ашыу анкетаны студенттарҙан ғына түгел, «көмөш» йәштәге тип аталған кешеләрҙән дә ҡабул иттек. Бынан тыш, Ҡытайҙан, Ирандан, Тажикстандан, Ҡаҙағстандан һәм башҡа илдәрҙән студенттар үҙ милләт делегациялары менән эшләргә әүҙем теләк белдерҙе. Уларға яҡташтарына беҙҙең ҡала тураһында нимә һөйләргә барҙыр тип уйлайым, ни тиһәң дә улар ҡалабыҙҙы өйрәнеп һәм яратып та өлгөргән», — тип хәбәр итте «Өфө-2015» ШОС һәм БРИКС офис-төркөмө автономиялы коммерцияһы булмаған ойошма директоры Николай Фадеев.\nАғымдағы йылдың ноябренән алып 2015 йылдың майына тиклем ирекмәндәрҙе уҡытыу бер нисә этапҡа бүленгән. Тәүге дистанцион этабына дәғүә итеүселәрҙе яҡынса баһалауға һәм лидерҙарҙы асыҡлауға йүнәлтелгән бер нисә тест инә.\nҺуңынан БР Президенты ҡарамағындағы Башҡортостан дәүләт хеҙмәте һәм идара итеү академияһында «Эшлекле коммуникациялар оҫталыҡтарын үҫтереү» тренинг программаһы буйынса уҡыуҙар башланасаҡ. Ирекмәндәр шулай уҡ ҡунаҡтарҙы урынлаштырыу объекттарында махсус уҡыуҙар үтәсәк.\nБелем биреү планына тренинг программалары буйынса уҡытыу, йәштәштәре һәм башҡа мәҙәниәт вәкилдәре менән танышыу һәм аралашыу, шәхси үҫеш һәм аң даирәһен киңәйтеү: сәфәрҙәр, экскурсиялар, ҡаланың һәм республиканың төрлө мәҙәни сараларында һәм акцияларҙа ҡатнашыу инә.\nСаммиттарҙа йәмғеһе 500 ирекмән эшләйәсәк. Һәр кем туҡланыу, юл йөрөү һәм волонтер формаһы менән тәьмин ителәсәк, тип хәбәр итте «Өфө-2015» ШОС һәм БРИКС офис-төркөмө» автономиялы коммерцияһы булмаған ойошмаһының матбуғат хеҙмәте һәм киң коммуникациялар департаменты әйҙәүсе белгесе Елена Арямнова.\nТеги: ирекмәндәр,шос һәм брикс саммиттары


Театр алиһәһе Гөлли Мөбәрәкова менән осрашыу - GTRK.TV — Новости Уфы и РБ\nМәжит Ғафури исемендәге Башҡорт дәүләт академия драма театры коллективы юбилейҙарын билдәләүсе хеҙмәттәштәре менән осрашыуҙар ойоштороуҙы матур йолаға әйләндерҙе. Театр ҡунаҡханаһында юбиляр менән күҙгә-күҙ ҡарашып әңгәмәләшеү, һорауҙарға яуаптар алыу мөмкин. Ошо көндәрҙә театр һөйөүселәр Гөлли Арыҫлан ҡыҙы Мөбәрәкова менән осрашты. . СССР-ҙың халыҡ артисы Арыҫлан Мөбәрәков һәм РСФСР-ҙың атҡаҙанған, БАССР-ҙың халыҡ артисы Рәғиҙә Янбулатова бер бөртөк ҡыҙҙарының театр юлынан китерен бер ҙә күҙ алдына килтермәй. Шулай ҙа театрҙан башҡаны күреп үҫмәгән ҡыҙ 1959 йылда Анатолий Луначарский исемендәге театр сәнғәте институтын тамамлап ижад юлын Башҡорт дәүләт академия драма театрында башлай һәм бөгөн дә, үҙ сәхнәһенә тоғро ҡалып, яратҡан эшен дауам итә. Эшенә яуаплылыҡ менән ҡараған бөйөк актриса тамашасылары менән осрашыуға ла етди әҙерләнә.Ҙур булмаған ҡунаҡ бүлмәһендә тамашасылары көтә уны.Осрашыуға тамашасылар һорауҙарын, ә актриса күстәнәсен әҙерләгән.Гөлли Арыҫлан ҡыҙының шиғыр һөйләгәнен халыҡ йотлоғоп тыңлай. Ә башҡарған һәр роле тамашасы хәтерендә уйылып ҡала. Уның ғәжәйеп бер оҫталыҡ менән ижад иткән һәр образы — спектаклдең йәне, рухы, биҙәге. Мирхәйҙәр Фәйзинең “Ғәлиәбаныу” спектаклендә — Ғәлиәбаныу, Ғәҙел Ҡотойҙоң «Тапшыралмаған хаттар»ында — Ғәлиә … Тағы ла әллә күпме спектаклдәрҙә Гөлли Арыҫлан ҡыҙының сәхнәгә сығарған ролдәре уның ата-әсәһенә лайыҡлы алмаш һәм вариҫ икәнлеген раҫлай. СССР-ҙың, Рәсәйҙең халыҡ, Башҡортостандың атҡаҙанған артисы, Өфөнөң почетлы гражданы, Салауат Юлаев ордены кавалеры, Салауат Юлаев премияһы лауреаты, урта быуын һәм йәш актерҙарға өлгө, ә халыҡтың яратҡан актрисаһы. Осрашыуҙа тамашасыһы уны бөтә ябайлығында күрҙе. Һөйләшә-һөйләшә һүҙҙәре бөтмәне. Шәхси тормошона, яҙмышына, ҡайһы бер ваҡиғаларға ҡарата ҡарашына бәйле һорауҙарын яуҙырҙы, һоҡланыу һүҙҙәрен еткерҙе.Гөлли Арыҫлан ҡыҙы әле һаман тамашасыларҙы үҙенең ролдәре менән һөйөндөрә. Уның башҡарыуындағы «АҠ ПАРОХОД» спектаклендә Ҡарсыҡ роле, «ЯҢҒЫҘҘАР ТАШЫ» нда Ғилминур, «ҠАҺЫМ ТҮРӘ» ләге Әсә образдарын зал яратып ҡаршылай һәм 9 декабрҙә үтәсәк уның юбилей кисәһен көтөп ҡала.


Рөстәм Хәмитов ҡатын-ҡыҙҙарҙы 8 Март байрамы менән ҡотланы // Сәйәсәт | новости башинформ.рф\nРөстәм Хәмитов ҡатын-ҡыҙҙарҙы 8 Март байрамы менән ҡотланы\n10:32, 7 марта 2012 Сәйәсәт\nКисә Өфөнөң Ҡала мәҙәниәт һарайында Башҡортостан Президенты Рөстәм Хәмитов Халыҡ-ара ҡатын-ҡыҙҙар көнөнә арналған концертта сәләмләү һүҙе менән сығыш яһаны. Республика башлығы тантаналы сара барышында гүзәл заттарҙы 8 Март байрамы менән ҡотланы һәм «Ҡатын-ҡыҙ образдары» күргәҙмәһен ҡараны.\n— Ҡәҙерле, һөйөклө ҡатын-ҡыҙҙарыбыҙ! – тип мөрәжәғәт итте Рөстәм Зәки улы Өфөнөң хеҙмәт коллективтары һәм ойошмалары вәкилдәренә. – Башҡортостан Республикаһының ир-егеттәре исеменән һеҙҙе ошо матур яҙғы байрам – Халыҡ-ара ҡатын-ҡыҙҙар көнө менән ҡотлайым. Иң ауыр эш гүзәл заттарҙың иңенә төшәлер ул. Ҡыҙғанысҡа ҡаршы, ир-аттарға эгоистик сифаттар хас. Тормошобоҙҙоң ауырлыҡтары ҡатын-ҡыҙҙар иңенә төшә. Әммә улар был йөккә бирешмәй, унан да бигерәк, үтә ауыр, ҡатмарлы хәлдәрҙән сығырға ярҙам итә.\nПрезидент үткән һайлауҙарҙы миҫалға килтерҙе һәм участка, территориаль һайлау комиссияларында, нигеҙҙә, ҡатын-ҡыҙҙарҙың эшләүен билдәләне.\n— Һайлаусылар менән эшләү – бик ауыр эш. Тиҙ ярҙам машинаһын 20 тапҡырҙан ашыу саҡыртырға тура килде. Әммә ҡатын-ҡыҙҙар был яуаплы эште лайыҡлы үтәп сыҡты. Бының өсөн һеҙгә рәхмәт! – тине республика башлығы.\n— Илебеҙҙә хәл ителмәгән мәсьәләләр, бурыстар бихисап, — тип дауам итте республика Президенты. – Был, әлбиттә, беҙҙең тарафтан эшләп еткерелмәгән кәмселектәр. Ике-өс һәм унан да күберәк бала тәрбиәләгән әсәләргә ярҙам итер өсөн, сабыйҙарҙы балалар баҡсаларына урынлаштырыу мәсьәләһен тулыһынса хәл итер өсөн беҙ әлегә ул тиклем бай түгел. Һаулыҡ һаҡлау, мәғариф менән бәйле мәсьәләләрҙе лә тулыһынса хәл итмәнек әле.\nЯрҙам итергә теләп тә, быны башҡара алмауым, һеҙгә кеүек үк, минең өсөн дә бик үкенесле. Ресурстар, аҡсалар етмәй. Был минең өсөн һәр саҡ ҡатмарлы мәсьәлә, әммә тормошобоҙ яйлап яҡшырһын өсөн, һеҙгә торлаҡ, һаулыҡ һаҡлау мәсьәләләрен хәл итергә ярҙам итер өсөн тырышабыҙ, әлбиттә. Был залда барлыҡ һөнәр вәкилдәренең булыуын беләм, бында табиптар, уҡытыусылар, фән, мәҙәниәт эшмәкәрҙәре, хеҙмәт коллективтары вәкилдәре бар. Һеҙҙең хеҙмәт коллективтарығыҙға сәләмемде, изге теләктәремде еткергем килә. Быны ысын күңелдән әйтәм, сөнки мин ысынында ла һеҙҙең барығыҙҙы ла яратам. Һеҙ беҙгә кәрәкһегеҙ. Һау-сәләмәт, бәхетле булығыҙ! Тағы ла бер тапҡыр етеп килгән байрам менән!\nШулай уҡ Өфө гүзәлдәренә баш ҡала мэры Ирек Ялалов та матур теләктәрен еткерҙе.\nТеги: бр президенты, 8 март


Уңған ҡатын ҡарҙа ҡаҙан ҡайнатыр » "Урал" гәзите\nБөгөн һарыҡ аҫрау табышлымы тигән һорауға, был эшкә тотоноп, уның ауырлыҡтарын үҙ иңендә татыған кеше генә аныҡ яуап бирә алалыр. Береш фермеры Венера Камалова өсөн әлеге ваҡытта һарыҡсылыҡ - төп кәсеп, улай ғына ла түгел, йәшәү рәүеше.\nВенера Мирсаяп ҡыҙының ауыл хужалығы өлкәһендә махсус белеме булмаһа ла, бәләкәйҙән мал араһында үҫкәнгәмелер, был тармаҡ уға яҡшы таныш һәм яҡын. Яҙмыш елдәре уны Саҡмағош яҡтарына илтә, ялан яҡтарына килен булып төшә. “Ялан яҡтары булғас, унда мал тотоуы ла еңелгә төшә ине. Крәҫтиән хужалығы булдырыу өсөн бөтә шарттар ҙа булдырылған тиерлек. Күп өлөшө урман тәшкил иткән районыбыҙҙа, бигерәк тә Берештә малсылыҡ менән шөғөлләнеү ҡыйыныраҡҡа төшә”, - ти эшендә ауырлыҡтарға осраған фермер.\n1993 йылда Татарстандың Яр Саллы ҡалаһына күсәләр, яңы тормош башлайҙар. Шулай балалар үҫтереп йәшәп кенә ятҡанда, тормошо ҡапыл селпәрәмә килә Венера Мирсаяп ҡыҙының: тормош иптәше вафат була. Уға ҡыҙын һәм улын алып тыуған яҡтарына ҡайтыуҙан башҡа сара ҡалмай. Һуңынан инде яҙмышын Азат Рәфил улы менән бәйләй.\nЯңы эш башлаған фермерҙарға дәүләттән ярҙам күрһәтелеүен күҙ уңында тотоп, һарыҡсылыҡ буйынса бизнес-план төҙөп, документтар йыйып, ауыл хужалығы бүлегенә тапшыра. Бизнес- планы ла хуплау таба. Буласаҡ фермер 2015 йылда 1 млн. 600 мең һумлыҡ грант ала. Венера Камаловаға грант юллауҙа Асы ауыл хакимиәте башлығы Фәрхәнә Сәлимйәнова (мәрхүмә) һәм эштәр идарасыһы Әлфиә Сәйғәфәрова кәңәштәрен биреп, ярҙам итеп ебәрә. Тор- мош иптәше Азат Рәфил улы ла ҡатынының һәр башланғысын дәртләндереп тора, хәленән килгәнсә ярҙамлаша. Дәүләттән алған ярҙамға Абдрахмановтар Әбйәлил районынан, Аҙнағолдан һәм ауылдашы Фират Ҡунаҡбаевтан романов тоҡомло һарыҡтар, бесән сапҡысы, әйләндергесе менән трактор һатып алалар.\nЭльвира Хәмзинаның тулы мәҡәләһен гәзиттең 86-сы һанында (27.10.17) уҡығыҙ.


Республика малсылары Германия фермаларында булып ҡайтты // Иҡтисад | новости башинформ.рф\nРеспублика малсылары Германия фермаларында булып ҡайтты\n15:54, 19 ноября 2009 Иҡтисад\nБашҡортостан вәкилдәре “Рәсәй Федерацияһында һөт һәм һыйыр ите етештереүҙә яңы технологиялар үҫтереү һәм индереү” немец-рус берләшмә проекты сиктәрендә Германияла булып ҡайтты. Рәсми делегацияға БР ауыл хужалығы министры урынбаҫары Раил Афзалов етәкселек итте һәм уның составына республиканың ауыл хужалығы тармағы етәкселәре һәм белгестәре инде.\nДелегация Бененда, GEA WestfaliaSurge концернда булды. Был концерн һыйыр һауыу һәм һөттө һыуытыу, малдарҙы ашатыу, көтөүҙе ҡарау өсөн төрлө техника, һыйыр фермалары өсөн ҡорамалдар етештереүселәре араһында донья кимәлендә иң эреләрҙән иҫәпләнә.\nБелгестәр шулай уҡ Төньяҡ Германияның өс әйҙәүсе фермер хужалығы – “Райнхард һәм Кристина Бюргер-Гребе”, Корба-Хельмшайдта “Юнк”, “Феддер” Төньяҡ Рейн-Вестфалия ер предприятиеһы – миҫалында һыйырҙарҙы имеҙеүгә эйәләштермәй ҡарау технологияһы менән танышты. Быҙауҙарҙы тыуғас та һыйырҙан айыралар һәм махсус боксҡа урынлаштыралар. Яңы тыуған быҙауҙарҙы, алдан дүрт һәм унан да күберәк һөтө төшкән һыйырҙарҙан йыйылған һәм туңдырып һаҡланған, ыуыҙҙы йылытып ашаталар. Белгестәр әйтеүенсә, уның составында яңы тыуған быҙауҙарҙың организмын нығытыу өсөн кәрәкле иммуноглобулиндар күп.\nГерманияға эш сәфәре программаһында Стейнладж ғаиләһенең “Hofladen” кәзәләр үрсетеү предприятиеһы эшмәкәрлеге менән танышыу ҙа индерелгәйне. Улар 155 немец сыбар һәм аҡ аҫыл нәҫелле һауын кәзәләрен тота. Кәзәләрҙе ашатыу, ҡарау һәм һауыу шарттары, үҙҙәренең кәзә һөтөнән сыр, ойотолған эсемлектәр һәм ликерҙар етештереү цехы иғтибарға лайыҡ. Һауыу цехының нисек ойошторолоуын да хәтер һандығына һалырға була: карусель тибындағы ҡоролма 24 һауыу урынына иҫәпләнгән. Мюлбен ауылында урынлашҡан “Zollmann’s Stutenmilch“ йылҡысылыҡ хужалығы ла оло ҡыҙыҡһыныу тыуҙырҙы. Унда туңдырылған һөттө эшкәртеү, ҡымыҙ һәм уның нигеҙендә косметик продукция етештереү үҙләштерелгән. Эштең төп ҡағиҙәһе – экологик таҙа производство. Хужалыҡтың һауын көтөүендә — “хавлинг” немец нәҫеленән 200 бейә иҫәпләнә. Бер башҡа тәүлек һауым, көнөнә өс тапҡыр һауғанда, 4-5 литр тәшкил итә.\nҠунаҡтарға фермаларҙы йыһазландырыу,техника,ҡорамалдар, альтернатив энергия сығанаҡтары күрһәтелгән “Haus Düsse” ауыл хужалығы үҙәге буйлап экскурсия ойошторолдо.\nРеспублика вәкилдәре Ганновер ҡалаһында үткән “AGRITECHNICA 2009” халыҡ-ара күргәҙмәһендә булдылар.\nЭш сәфәренең аҙағында Германияның Аҙыҡ-түлек, ауыл хужалығы һәм ҡулланыусыларҙың хоҡуҡтарын яҡлау федераль министрлыҡ вәкиле Герман Йойб менән осрашыу үтте. Ул Европала, шул иҫәптән, Германияла ауыл хужалығының дөйөм хәле, үҫеш юлдары һәм аграр производство мәсьәләләре, консультацион үҙәктәрҙең әһәмиәте тураһында һөйләп үтте.


Балаңды кем тәрбиәләй? » Башкортостан кызы | Башҡортостан ҡыҙы\nДемократик йәмғиәттә көн итә башлағандан бирле әхлаҡ тигән төшөнсәнең абруйы ла, кәрәге лә бөттө. Шунлыҡтан матбуғат баҫмаларында һәм телевидениела балалар күҙенә бөтөнләй салынмаҫҡа тейешле нәмәләр үтә күбәйҙе. Ғалим булмаһаҡ та, яҡшы беләбеҙ (тормош өйрәтте): әхлаҡ нығыраҡ ҡаҡшаған һайын, ғаиләнең әһәмиәте һәм ҡәҙере шул тиклем үк кәмей бара; йәмғиәт тотҡаһы булған ғаилә тарҡалғас, ил дә көсһөҙләнә. Үҙебеҙ шаһит: үҙ аллы, көслө илдәрҙе теҙләндерер өсөн ҡайҙа ҡорал, ҡайҙа хәйлә менән “демократия урынлаштырыла”. Ә демократия урынлашып алһа, бар аламаға юл асыла. Шунан ул демократиянан нисек ҡотолорға белмәйһең. Күрмәгәндең күргеһе килә, күргәндең ҡоҫҡоһо килә, тигәне ошо була инде. Тик ғәҙелһеҙлеккә, хәүефле күренештәргә ҡаршы тәҡдим ителгән сараларҙың күбеһе мәйеткә йылытҡыс ҡуйғандай ғына тойола. Аҡса күпселектең табыныр аллаһына әйләнгәс, кемгә кәрәк һинең балаңдың тәүфиҡлы-тәртипле булып үҫеүе?\nРәсәй Федерацияһы Федераль Йыйылышының Дәүләт Думаһы депутаттары тағы бер закон проектын өсөнсө уҡыуҙа ҡабул итте, уны Федерация Советы ла раҫланы. “Балаларҙы уларҙың һаулығына һәм үҫешенә зыян килтереүсе мәғлүмәттән һаҡлау тураһында” Федераль законға һәм Рәсәй Федерацияһының айырым закон акттарына үҙгәрештәр индереү тураһында” тип аталған был документ тыйылған сайттарҙың “ҡара исемлеген” булдырыуҙы күҙҙә тота. Быны интернет-ресурстарҙың хужалары цензура индереү, һүҙ азатлығын сикләү тип баһаларға ашыҡты. Ҡайһылары хатта забастовкалар иғлан итте. Wikipedia интернет-энциклопедияһы 10 июлгә ҡаршы төндә эшен туҡтатты, уны “Йәнле журнал” блогхостингы, “ВКонтакте” социаль селтәренең етәксеһе Павел Дуров (тәҙрәһенән 5 меңлек аҡсалар ырғытып, кешенең талашҡанын ҡарап ултырған бай – иҫегеҙгә төштөмө?) күтәреп алды. “Гугл” менән “Яндекс” эҙләү системалары ла ситтә ҡалманы. Тыйыуҙар, ябыуҙар уларҙы ҙур аҡса ағымдарынан яҙҙырасаҡ. Дума ултырышында сығыш яһап, Мәҙәниәт, фән, мәғариф һәм мәғлүмәт сәйәсәте комитеты рәйесе урынбаҫары Людмила Нарусова һуңғы ун йылда балалар порнографияһына бағышланған сайттарҙың 25 тапҡырға артыуы тураһында мәғлүмәт килтерҙе һәм: “Балалар порнографияһы менән бәйле бизнес табышлылығы буйынса, ҡорал сауҙаһы һәм наркотик һатыуҙан ҡала, өсөнсө урынды биләй”, – тине. Ҙур бизнес тирәһендә ундай аҡса ағымынан баш тартырлыҡ ҡаһармандар бармы икән ул? Ҙур аҡса байҙарҙың бик ҙур проблемаларын да бик еңел хәл иттерә. Шунлыҡтан балаларҙы яҡларға тейешле закондарҙың да тулы ҡеүәтенә эшләренә шик ҙур, әлбиттә. Ләкин әхлаҡ, тәрбиә мәсьәләләре үҙ ағышына ебәрелгән йәмғиәттә ыңғай һөҙөмтәләргә йүнәлтелгән саралар күрелә башлауы яҡшыға бәләкәс кенә булһа ла өмөт тыуҙыра.\nБалаларға бәләкәйҙән үк бик ҙур йоғонто яһау көсөнә эйә булған йәнһүрәттәрҙе генә алып ҡарайыҡ. Элек балалар изге йөкмәткеле совет йәнһүрәттәрендә тәрбиәләнде. Уларҙа яҡшылыҡ насарлыҡты еңә, дуҫлыҡ, татыулыҡ тураһында матур йырҙар яңғырай. Иҫ киткес һөйкөмлө, ярҙамсыл йәнлектәр балаларға һәйбәт өлгө күрһәтә. Ул мультиктарҙа үлтерешкә, ҡан ҡойошҡа, һуғышҡа урын юҡ. Бөгөн экрандарҙы кешелеккә ҡаршы идеология менән һуғарылған көнбайыш йәнһүрәттәре биләп алды. Шыҡһыҙ ерлектә механик монстрҙар бер-береһе артынан ҡыуыша, убырҙар, ғифриттәр, яуыз сихырсылар менән мәкерле тылсымсылар, ҡурҡыныс роботтар баҫтырыша, һуғыша, атыша, шартлата, бер-береһен мыҫҡыллай, үсекләй, әсир ала. Бындай фильмдар балалар араһында дошманлыҡ хисе тәрбиәләй, хатта балалар һәм ата-әсәләрҙе ҡапма-ҡаршы лагерҙарға ҡуя. Был бигерәк тә “Симпсондар”, “Гриффиндар” тигән йәнһүрәттәргә хас. Балағыҙ, уны тыңлатам тип, арт һанына эләктергәнегеҙ йә еңмешләнеп таптырған нәмәһен алып бирмәгәнегеҙ өсөн һеҙҙең өҫтән тейешле органдарға ялыу итһә (ә РФ Дәүләт Думаһы депутаттары көҙ ҡарай торған закон проекттары араһында нәҡ ошо тематикаға ҡараған пакет та бар), уны тәрбиәләү бурысын йәнһүрәттәргә йөкмәткән өсөн үҙегеҙгә үпкәләргә генә ҡала. Ҡартайған көнөгөҙҙә балағыҙ һеҙҙе ҡарттар йортона тапшырырмы, әллә нисек тә үҙе тәрбиәләргә тырышырмы? Был тәңгәлдә лә уның күңеленә тәүге тәрбиә орлоҡтары сәскән йәнһүрәттәрҙең йөкмәткеһенә бик иғтибарлы һәм талапсан булыу кәрәктер.


Башҡортостан Рәсәй төбәктәрендә йәшәүселәрҙең кредит юллау рейтингы уртаһында килә // Иҡтисад | новости башинформ.рф\nБашҡортостан Рәсәй төбәктәрендә йәшәүселәрҙең кредит юллау рейтингы уртаһында килә\n16:34, 12 апреля 2016 Иҡтисад\nБашҡортостан Рәсәй төбәктәрендә йәшәүселәрҙең кредит юллау рейтингы уртаһында килә Фото: Олег Яровиков\nӨФӨ, 2016 йыл, 12 апрель. /«Башинформ» мәғлүмәт агентлығы, Олеся Серёгина/.\nБашҡортостан Рәсәй төбәктәрендә йәшәүселәрҙең кредит юллау рейтингында 39-сы баҫҡысты биләй. «СеверИнформ» мәғлүмәт-аналитика агентлығы эксперттары Рәсәй Үҙәк банкының 2016 йылдың 1 мартына ҡарата мәғлүмәттәрен тикшергән.\nРейтингка ярашлы, Башҡортостанда йәшәгән һәр кем, ҡарттарҙы һәм балаларҙы ла иҫәпкә алып, банктарға яҡынса 67 мең һум бурыслы. Республикала банктар физик берәмектәргә дөйөм суммаһы 271,99 миллиард һумлыҡ кредит биргән. Ағымдағы йылдың 1 мартына түләнмәгән бурыс күләме 26,63 миллиард һум тәшкил итә.\nЯмал-Ненец автономиялы округы беренсе урынды биләй, унда һәр кешегә 180 мең һумдан ашыу тура килә. Рейтингтың һуңғы баҫҡысында — Ҡырым Республикаһы, һәр кешегә 3,8 мең һум.\nДөйөм алғанда, ил буйынса халыҡтың банктарға 10569,4 миллиард һум бурысы бар. Һәр рәсәйлегә уртаса 72 мең һум тура килә.


Башгидрометүҙәктән хәбәр итеүҙәренсә, аҙна дауамында республикала көндәр ҡоро һәм аяҙ торасаҡ. Төндә 3-8, көндөҙ 22 градусҡа тиклем йылы булыуы көтөлә. Тик көньяҡ райондарҙа ғына аҙнаның икенсе яртыһында бер аҙ ямғыр яуыуы ихтимал. Ял көндәренә таба яуым-төшөм ихтималлығы арта. Көн бер аҙ һыуытасаҡ. Алдағы аҙна башынан йәнә аяҙ һауа торошо күҙаллана.


Новости ⇒ Рөстәм Шаһыбалов ниңә концерт ҡарамай?\nАвтор: "Йәшлек", 1.02.2019\n– Барам, тик ҡарамайым. Ышана¬һығыҙмы, юҡмы, тыныс ҡына залда ултыра алмайым. Сәхнә арты тормошона ныҡ өйрәнгәнмен, хатта ҡатнашмаһам да, концерт мәлендә артистар араһында йөрөйөм.\n– Тимәк, һинең йырсыларға та¬лап¬тарың ҡаты түгел...\n- Йырлай белмәгәндәр ҙә осрай. Шулай ҙа был башлыса үҙ-үҙеңә ышанмауҙан килә. “Плюс”ҡа йырлау зарарлы ғәҙәт ул. 2 – 3 мәртәбә шулай сығыш яһанымы, ғәҙәтенә инеп китә. Ҡаушау, ҡурҡыу барлыҡҡа килә, ышаныс юғала, шунлыҡтан тағы-тағы “плюс” менән сыға. Берәй ваҡыт тере тауышҡа йырлағыһы килһә лә, йырлай алмаясаҡ. Уның менән бик һаҡ булырға кәрәк. Мин үҙем дә, “Каруан” төркөмө менән дә концерттарҙы тотошлай тере тауышҡа йырлайым. Күптән “фанера”ны туҡтатыу тураһында һүҙ бара, әммә дәүләт кимәлендә хәл итмәй тороп, был күренеште бөтөрөп булмаясаҡ.\n– Артист кеше һәр саҡ тулҡынлана, ни тиһәң дә, йөҙәрләгән кеше алдына сығып баҫаһың бит. Йырсы булыу еңел түгел: тауыш матур яңғыраһын, һүҙҙәр онотолмаһын, сәхнәлә үҙеңде матур тоторға – быларҙың береһен дә хәтер¬ҙән сығарырға ярамай. Эшләй-эшләй ҡаушауҙы еңергә өйрәндем. Тәүге йылдарҙағы кеүек, тубыҡтар ҡалтырап, баш эйергә лә онотоп, сәхнә артына сапмайым (көлә – авт.). Көтөлмәгән хәлдәрҙе лә үткәрә беләм. Йыш ҡына, айырыуса яңы йырҙың өсөнсө куплетын онота торған холҡом бар. Был осраҡта тәүгеһен ҡабат йырлайым.\n– Ҡыҙғанысҡа ҡаршы, мин ул яҡтан гонаһлымын. Тәмәкене ташларға көс етмәй. Улым Илдан балалар баҡсаһынан алып ҡайтҡан һайын туңдырма һорай, уға алғанда үҙемде лә онотмайым. Рәхәтләнеп, тәм¬ләп ашайбыҙ. Ә бына көнбағыш ашамайым, ул, ысынлап та, тауышҡа кире йоғонто яһай. Һалҡын көн¬дәрҙә мотлаҡ башыма бүрек кейеп, муйынға шарф урап йөрөйөм. Һалҡын алдырырға ярамай.\n– Эйе. Тауыш бөтөнләй бөтмәһә, йырып сығырға була. Йырсыларҙы бит шуның өсөн уҡыталар. Тымау, ангина, тамаҡ шешеүе бер нисә йырҙы баш¬ҡарырға ҡамасауламай. Һау саҡтағылай рәхәтләнеп, кинә¬неп йырлап булмай, әлбиттә, шулай ҙа оятҡа ҡалмаҫлыҡ итеп сығыш яһай алам.\n– Бала саҡта хыялдар күп була бит ул. Атайым мәҙәниәт йорто мөдире булып эшләгәс, ғаиләбеҙ менән концерттарҙа, кисәләрҙә һәр ваҡыт ҡатнашып йөрөнөк. Әсәйем дә, атайым да йырланы. Халыҡ йырҙарын атайымдан өйрән¬дем. Махсус ултырып өйрәт¬мәне ул. Көн һайын уның йырлағанын ишеткәс, күңелгә һеңде, үҙем дә уларҙы йырлай башланым. Ә әсәйем композиторҙарҙың йырҙарын өйрәтте. Сәхнәгә ылыҡтым: бейеү ан¬самбленә, ҡурай түңәрәгенә йөрөнөм. “Әбйәлил йондоҙсоҡтары” тигән кон¬курс¬та ҡатнашып, йыр буйынса 2-се урын алып ҡайтыуым иҫтә ҡалған. Мәктәпте тамамлап, ҡайҙа барырға, тигән һорау алдында торғанда, әсәйем Өфө сәнғәт училищеһына барып ҡа¬рарға тәҡдим итте. Имтихандарҙы уңышлы тапшырып, вокал бүлегендә, Вәхит Хызыров класында уҡый башланым.\n– Репертуарың тураһында һөй¬ләшеүгә әйләнеп ҡайтҡанда, йыр¬ҙарыңды тыңлап, һине донъяның әсе-сөсөһөн күп татыған, етди кеше тип уйларға була.\n– Шаяртырға ла яратам, кеше шаяртыуҙарын да аңлайым, тик сама тигән нәмәне оноторға ярамай. Тормош ауырлығы күрелмәне, Аллаға шөкөр, бәхетле кешемен. Шулай ҙа йәшләй генә Өфөгә килеп, үҙ урыныңды табыу еңел булманы. Ғаилә, үҙ донъяңды ҡороу, торлаҡ мәсьәләһен хәл итеү– мәшәҡәттәр етерлек. Училищела уҡы¬ғанда ғына атай-әсәйҙән ярҙам алдым, артабан, ир-егет булараҡ, үҙемде үҙем ҡарарға тейешмен, тигән маҡсат ҡуйҙым. Был мәшәҡәттәрҙән тыш ижад итергә, үҙ тамашасыларыңды табырға, танылыу яуларға ла кәрәк ине. Булдыра алған тиклемен атҡарып сыҡтым. Артабан да тура юлдан тайпылмай, ауырлыҡтар булһа, бирешмәй йәшәргә насип итһен.\nАртист тормошо ла еңелдән түгел. Һөнәремде яратам ул, тик юл йөрөү мәшәҡәттәре бер аҙ йонсотто. Тәгәр¬мәстә йүгергән тейен кеүек тойолоп китә. План буйынса концерттар күп, улар араһында – репетициялар, гастролдәр, сығыштар. Кешеләр ял иткәндә эшләйбеҙ. Ярай беҙ, йәштәр, киләсәккә өмөт итеп йәшәйбеҙ. Ә бит ғүмерҙәрен сәхнәгә арнап, атҡаҙанған исемен ала алмайынса, хаҡлы ялға китеүселәр бар. Уларҙың яҙмышы бына, ысынлап та, аяныслы.\n– Теләк ҙур, әлегә мөмкинлек юҡ. Эш графигы тығыҙ булғас, үҙебеҙ теләгән яҡтарға гастролгә сыға алмайбыҙ. Ауылдаштарым атайымды хаҡлы ялға бик ҙурлап оҙатты. Мәҙәниәт йортонда ма¬тур кисә ойошторолдо. Һуңғы тапҡыр ауыл халҡы алдында шунда сығыш яһа¬ғайным. Алла бирһә, булыр, тип ышанам. Бәлки, бөгөнгө концерт програм¬маһы менән Әбйәлил яҡтарына юл төшөр...


Башҡортостанда Экспортҡа булышлыҡ итеү үҙәге асыласаҡ // Иҡтисад | новости башинформ.рф\n17:49, 11 августа 2017 Иҡтисад\nБашҡортостанда Экспортҡа булышлыҡ итеү үҙәге асыласаҡ Фото: БР Иҡтисади үҫеш министрлығы\nӨФӨ, 2017 йыл, 11 август. /«Башинформ» мәғлүмәт агентлығы, Галина Бахшиева/.\nБашҡортостан Башлығы Рөстәм Хәмитов республикала Экспортҡа йүнәлеш алған бәләкәй һәм урта эшҡыуарлыҡ субъекттарына ярҙамды координациялау үҙәген булдырыу тураһындағы указға ҡул ҡуйҙы.\nДокументты төбәктең Иҡтисади үҫеш министрлығы әҙерләгән. Үҙәк республика экспортерҙарына сит илгә сығыуҙа булышлыҡ итеү, Башҡортостандың экспорт потенциалын арттырыу, төбәктә илебеҙҙәге сеймал булмаған экспортына ярҙам итеү буйынса бурыстарҙы ғәмәлгә ашырыу өсөн ойоштороласаҡ.\nБашҡортостан Иҡтисади үҫеш министрлығында билдәләүҙәренсә, Экспортҡа булышлыҡ итеү үҙәген булдырыу – «Халыҡ-ара кооперация һәм экспорт үҫешенең система саралары» өҫтөнлөклө проектының федераль паспорт этаптарының береһе.\nҮҙәк республика экспортерҙары өсөн финанс булмаған хеҙмәттәр спектрын күрһәтәсәк. Улар иҫәбендә – консультация биреү, таныштырыу материалдарын сит телдәргә тәржемә итеүҙә ярҙам күрһәтеү, республика экспортерҙары хаҡында мәғлүмәтте сит ил баҙарҙарына сығарыу, сауҙа вәкиллектәре менән үҙ-ара эш итеү, семинарҙар уҙғарыу.\nЭкспортҡа булышлыҡ итеү үҙәге республика һәм федераль башҡарма власть органдары,Рәсәйҙең сит илдәрҙәге сауҙа вәкиллектәре һәм эшҡыуарҙарҙың ижтимағи ойошмалары менән тығыҙ эш алып барасаҡ.\nТеги: экспортҡа булышлыҡ итеү үҙәге


Матур ғаилә – ил ҡото » журнал Башкортостан кызы | Башҡортостан ҡыҙы журналы\nКалендарҙа ҡыҙыл төҫ менән билдәләнмәһә лә, рухиәтебеҙ өсөн бик мөһим байрам барлыҡҡа килде: Бөтә донъя башҡорттары ҡоролтайы 1 мартты Башҡорт ғаиләһе, мөхәббәт һәм тоғролоҡ көнө тип иғлан итте.\nҒаилә ҡиммәттәрен данлауға арналған Петр һәм Феврония көнөн, изге Валентин көнөн хәтерләткән, тик милли асыл менән һуғарылған күркәм байрам яҙҙың тәүге көнөндә йөкмәткеле саралар менән билдәләнде. «Матур ғаилә – ил ҡото» төбәк-ара форумы сигендә «Йәш быуынды тәрбиәләүҙә халыҡ педагогикаһының, диндең, халыҡ йолаларының, мәҙәниәттең һәм әҙәбиәттең роле» тигән «түңәрәк өҫтәл» артында ата-әсәләр, ҡоролтай рәйестәре, фән әһелдәре бөгөнгө заманда баланы тәрбиәләүгә ҡағылышлы ифрат әһәмиәтле мәсьәләләрҙе күтәрҙе, милли ғаилә институтының иртәгәһе хаҡында етди борсолоуҙары менән уртаҡлашты.\nКисен «Башҡортостан» дәүләт концерт залында уҙған тамаша иһә күңелдәргә яҙғы кәйеф, ғәм һәм сәм дә, рух күтәренкелеге лә һалған тантанаға әйләнде. Халҡыбыҙҙың йөҙөк ҡашы булырҙай ғаиләләр, оло сәхнәгә бер-бер артлы күтәрелеп, алҡыштарға күмелде. Улар республикабыҙҙың төрлө төбәктәренән килгәйне.\nИшембай районында йәшәүсе күп балалы Хафизовтар үҙ тормошо миҫалында иман һәм диндең тәрбиәүи көсөн, тәүфиҡ бәхет башы булыуын ҡеүәтләй. Һигеҙ сабыйҙың һәр береһе көтөп алынған был ғаиләлә дин һабаҡтарының бала рухын байытыуына инаналар. «Дин менән рухтың бәйлелеге ни тиклем тәрәнерәк булһа, кеше шул тиклем көслөрәк», – ти Ишембай районы имам-мөхтәсибе, яҡташтарына иман нуры сәсеүсе Илшат хәҙрәт. Барыһы ла ғаиләнән башлана тип, тәҡүәле, ололарға ихтирамлы балалар үҫтереүсе дин әһеленең фәһемле телмәре ҡул сабыуҙар менән оҙатылды.\nМәсетле районынан Зәйнетдиновтар – донъяға виртуоз ҡумыҙсы, милли музыка ҡомартҡыларыбыҙҙы ҡитғаларға еткереүсе Миңлеғәфүр Зәйнетдиновты биргән аҫыл нәҫел. Миңлеғәфүр менән бергә сәхнәгә сыҡҡан ғаилә ансамбле, йөрәктәргә ҡуҙ өҫтәп, ҡумыҙҙа, ҡурайҙа өҙҙөрҙө, осҡон сәсеп бейене, тамашасыларҙы моң тулҡынында тирбәлтте. Утыҙҙан ашыу уйын ҡоралында уйнаусы ансамблдең ялҡынлы сығышын халыҡ, ҡушылып бейерҙәй, йырлайҙай булып, әҫәрләнеп ҡараны.\nҮткән йылда «Ғаиләгә тоғролоҡ һәм мөхәббәт» миҙалына лайыҡ булған Мулләхмәтовтар – Илеш моңһөйәрҙәре. Ярты быуатҡа яҡын ғүмерен балалар уҡытыуға арнаған Сәғит Мулләхмәт улы – мәғариф династияһы башлығы. Тормош иптәше, алдынғы уҡытыусы Венера Нәғим ҡыҙы менән ғаилә ҡороуҙарына илле биш йыл тулған. Күп фестивалдәрҙә лауреат булған илһамлы ғаилә халыҡ сәнғәтен айырылмаҫ юлдаш иткән.\nӘбйәлилдән килгән уңған ғаилә – быйма, кейеҙ баҫыусы, тирмә эшләүсе Баймырҙиндар үҙҙәренең халыҡ кәсебен тергеҙеү тарихын һөйләне. Һөнәре буйынса энергетик Йәмил илебеҙҙең генә түгел, донъяның төрлө мөйөштәрендә эшләп, башҡа халыҡтарҙың нисек йәшәүен күреп, тыуған еренә ҡайтҡас, быйма баҫа башларға ниәтләй. Атаһы менән әсәһе егетте дәртләндереп кенә ҡалмай, иңдәрен дә ҡуя. Улдары менән сәхнәгә сығып, улар уңыш серен уртаҡлашты: «Бергәләшеп тотонғанда, эш гөрләп алға бара».\nАта-бабаларыбыҙҙың боронғо кәсебен үҫтереүсе тағы бер ғаилә – Иглин районынан умартасы Хәлитовтар ҙа хөрмәт ҡаҙанды был кисәлә. Уларҙың ҡортсолоҡ продукцияһы илебеҙ фестивалдәрендә бихисап миҙалдар менән билдәләнгән. Ғаилә башлығы Әфҡәт Латип улы башҡорт балын Рәсәйҙә генә түгел, сит илдәрҙә лә тәҡдим итеүҙе милли ғорурлыҡ тип һанай. Хәлитовтарҙың балын хатта Төркиәнән, Ғәрәп Әмирлектәренән, Италиянан эҙләп киләләр.\nБөрйән районынан физкультура уҡытыусыһы Зиннур Боҫҡонов төпкөлдәге малайҙар һәм ҡыҙҙарҙы спорт һәм сәләмәт йәшәү рәүешен һөйөүсе итеп кенә түгел, ил кимәлендәге абруйлы ярыштарҙа еңеүсе итеп тә тәрбиәләй. Спортсы, ҡатыны Гүзәл һәм балалары менән килеп, ҙур байрамдың түрен йәмләне. Аграр университетта белем алыусы Алина менән етенсе синыфта уҡыусы Батыршаның кәмендә бер ботлоҡ герҙәрҙе йомғаҡтай ғына күтәреп уйнатыуын ҡарап, бар халыҡ «аһ» итте.\nБаймаҡ районының Буранбай ауылында йәшәүсе Таңһылыу һәм Фәррәх Аралбаевтарҙың ҙур ғаиләһе, атаҡлы сәсән Буранбай Ҡотдосовтың рухын һаҡлаусылар булараҡ, йәш быуынды сәнғәтебеҙҙең иң гүзәл өлгөләрендә үҫтереүе менән билдәлелек яулаған. Был ауылда оҙон башҡорт көйҙәрен һуҙмаған бер кеше лә юҡ, тиеү һис арттырыу түгел. Аралбаевтар ҡорған ҡабатланмаҫ тамашала утлы бейеү йәнде арбар йыр менән алмашынды, илаһи ҡурай моңо артынан серле гармун көйө таралды. Йөрәктәр мәҙәниәтебеҙҙең аҫыл ынйыларын күҙ ҡараһылай ҡәҙерләүселәргә мөлдөрәмә рәхмәт менән тулды.\nМилләттең боронғо менән бөгөнгөнө бергә үреп алып барған көнитмеше, тәрән эске донъяһы, күңел талпыныштары фойела йәйелдерелгән бай күргәҙмәләрҙә лә асыҡ сағыла ине. Заманса төҫ биреп эшләнгән һаҡал-түшелдеректәр, көмөш биҙәүестәр, аҫалы балаҫтар, музыка ҡоралдары, хуш еҫле бал тәҡдим итеүселәрҙең һәр ҡайһыһы байрамға мәртәбә өҫтәне.\n– Киләсәктә был сараларҙы «Ырыуҙарыбыҙҙың матур ғаиләләре» фестивале итеп үткәрергә ниәтләйбеҙ, – тине Бөтә донъя башҡорттары ҡоролтайы башҡарма комитеты рәйесе, Башҡортостан Республикаһы Дәүләт Йыйылышы – Ҡоролтай депутаты Әмир Ишемғолов. Теленең һәм ил-йортоноң бәҫен белгән, саф мөхәббәт һәм тоғролоҡтоң серенә эйә ғаиләләр барында еребеҙ ҡото ҡурсаулы.\nТеги: Башҡорт ғаиләһе


Долларҙың көнө бөтөп барамы? » "Йәшлек" гәзите\nГазета "Йәшлек" » Новости » Сәйәсәт » Долларҙың көнө бөтөп барамы?\nДолларҙың көнө бөтөп барамы?\nБәләкәй генә үҫенте осмотонан ғәләмәт ҡеүәтле имән үҫеп етеүе мөмкинме? Әлбиттә, тиерһегеҙ. Тик әлеге “осмотҡа” бер нисә тамсы һыу кәрәк. Ысыҡ тамсыһы булһа ла. Әҙерәк ышыҡ та. Көтөүҙә йөрөгән кәзәләр кимермәһен өсөн. Ололар әйтмешләй, насип булһа, шаулап үҫә лә китә инде. Бөтә нәмә шулайта.\nБыл фәйләсүфтәрсә һүҙ йөрөтә башланы, тип аптырамағыҙ, бәләкәй нәмәнең ҙур булып үҫеүенә миҫал ғына килтерәм. Тел төбө башта уйланған уйҙы сағыштырыуҙар аша еткермәксе. Анау Украиналағы хәлдәрҙе әйтәм, ҙурлығы яғынан әллә ни маҡтанырлыҡ булмаған майҙандан башланған ризаһыҙлыҡтар ҙур бәләгә әүерелде лә баһа. Үрҙә телгә алған бәләкәй үҫенте кеүек ине түгелме “Евромайҙан”? Уны кемдер ҡурсаланы, кемдер тамырынан йолҡорға маташты…\nХәҙер иһә был дәүләттәге ғауға-бола касафаты Рәсәйгә лә тейҙе, АҠШ та ҡыҫыла, Европа илдәре лә нишләргә белмәй. Ҡыҫҡаһы, бөтә донъя көтә кеүек нимә булырын. Былай барһа, Украина тарҡаласаҡ. Бөгөн уның көньяҡ-көнсығыш төбәктәре ныҡлап уянды. Донецк, Харьков, Луганск өлкәләре халҡы үҙ хоҡуҡтарын даулай. Аҙна башында Донецк ҡалаһы хакимиәте баҫып алынды ла, Республика халыҡ советы ултырышы йыйылып, Донецкиҙы Халыҡ республикаһы итеү акты төҙөлдө. Харьковта ла ошо уҡ хәл. Хәҙер унда референдумға әҙерләнәләр. Донецкиҙа, мәҫәлән, бюллетенгә шундай һүҙҙәр яҙыласаҡ: “Һеҙ Донецк халыҡ республикаһы төҙөлөүҙе хуплайһығыҙмы?” – “Эйе” йә ”Юҡ”. Был эшкә ҡарата көс ҡулланырға маташһалар, өлкәнекеләр Рәсәйҙән ярҙам һораясаҡ. Үрҙә әйтелгән өлкәләрҙә рустар етерлек. Рәсәй Президенты Путин әйтмешләй, ни теләһәләр ҙә, Украина халҡының үҙ ихтыярында. Беҙгә иһә күршебеҙҙә барған түңкәрелеш өсөн арыраҡ йәшәүсе илдәрҙән санкциялар менән янайҙар. Ә беҙ ҙә аптырап ҡалманыҡ, иҡтисадыбыҙҙың Европанан да, Американан да башҡа үҫешә алырына баҫым яһаныҡ. Һәр хәлдә, Ҡытай кеүек илдең Рәсәй аҙымдарын хуплауы насар түгел.\nҠытай Рәсәйҙе әллә ҡасан уҡ Америкаға ҡаршы ҡушылырға саҡыра\nБынан бер-ике йыл элек Пекин яғынан Рәсәй менән Ҡытай хәрби альянсы төҙөргә кәрәклеге тураһында хәбәр килгәйне. Теге йәки был ил эсендә ҡупҡан ғауғаға ҡыҫылып, аҙаҡтан ҙур ҡан ҡойош ойоштороп йөрөгән НАТО кеүектәргә дәғүәсе булыр ине был альянс. Шул НАТО-ны баулы ҡурсаҡ кеүек уйнатҡан АҠШ та көнләшер ине хәрби берләшмәнән. Уның булыуы ихтималмы?\n2012 йылда Ҡытайҙың “Жэньмин жибао” гәзитендә Евразияның ҡеүәтле илдәренең хәрби юҫыҡта ҡушылыуына арнап мәҡәлә баҫылған. Уны күптәр һағайып ҡабул иткән. Мәҡәлә авторы фекеренсә, Рәсәй менән Ҡытай бер булып ҡына башҡаларға үҙ өҫтөнлөгөн күрһәтергә маташҡан АҠШ-ты аҡылға ултырта аласаҡ.\nРәсәйгә был альянс кәрәкме? Бер яҡтан, НАТО ағзалары булған илдәрҙең йоҡоһо ҡасасаҡ. Хатта Ҡытайҙың халыҡ һанын ғына иҫләһәләр ҙә. Онотһағыҙ, әйтәм – 2013 йыл аҙағына 1 360 720 000 кеше (бер миллиард 360 миллион 720 мең).\nИкенсе яҡтан, бындай берләшмә донъяла яңы “һалҡын һуғыш” тоҡаныуына килтерәсәк. Тағы ла ҡоралландырыуҙа ярышыу башланасаҡ. Илдәргә бындай юҫыҡта сығымдарҙы арттырыу кәрәкме? Юҡтыр. Иҡтисад былай ҙа һәр береһендә көйһөҙләнеп тора бит. Унан килеп, Көнбайыш беҙҙән бөтөнләй баш тартып ҡуйһа ла яҡшы түгел. Тауарҙарының сифаты яғына ҡарағанда ла, өҫтөнөрәктер ул. Сағыштырығыҙ әле йәнә: Ҡытай ботинкаһымы, немецтыҡымы?\nРәсәй политологтары Ҡытай гәзитендәге хәбәрҙән албырғап та ҡалған, ти, әле. Сөнки хәрби альянс иҡтисади берлекте лә “эйәртеп” килтерә. Был юҫыҡта ике нәмәне айырып ҡарарға мөмкин: Рәсәйҙә ер һәм ресурстар күп, ә Ҡытайҙа – эшсе ҡулдар. Ошоно төпкә төшөп уйлаһаҡ, эшсе ҡулдар беҙҙең ергә килә, тип тә аңларға кәрәктер. Мигранттарҙан әле үк биҙрәп торабыҙ.\nДолларҙы ташлап, ҡытай “һум”ына күсһәк…\nӘ Ҡытай тураһында һүҙ ҙә юҡҡа ғына иҫкә төшмәне. Украина ваҡиғалары арҡаһында АҠШ-тың Рәсәйгә ҡарата санкциялар индерергә маташыуы байтаҡ ил башлығын уйға батырҙы. Рәсәй менән күптәр хеҙмәттәшлек итә шул. Унан килеп, Вашингтонға ла төптө ҡаршы килеүе әллә нисегерәк, сөнки донъяла барлыҡ иҫәп-хисаптың 90 проценты самаһы Америка долларында башҡарыла. Башҡа валюта юҡ, тип тә булмай. Ҡытайҙың юане популярлаша бара. Ошо көндәрҙә Англия менән Ҡытай халыҡ банкыһы вәкилдәре Лондонда юань менән иҫәп-хисап башлау тураһында меморандумға ҡул ҡуйған. Был – юандең Көнбайыштың сауҙа майҙанына беренсе сығыуы. Сиратта Германия канцлеры Ангела Меркель көтөп тора. Ул да, евронан ҡала, юань менән иҫәпләшеүҙе хуплай. Франция, Люксембург та шул фекерҙә. Бәлки, юань киләсәктә Америка долларының танауына ғына сиртер? Барыһы ла булыуы мөмкин. Әле ҡасан ғына, долларҙан ҡала, Японияның иенаһы үҫер, тиҙәр ине, хәҙер хәл башҡасараҡ. Тик Ҡытай иҡтисадын күтәрәһе лә күтәрәһе. Ә шулай ҙа Европа ниңә юангә ҡарата ҡыҙыҡһыныу күрһәтә?\nИҡтисад фәндәре докторы Валентин Катасоновтың фекеренсә, бында АҠШ-тың Рәсәйгә ҡарата санкциялары ла роль уйнай. Америка менән Ҡытай араһы ла йылы түгел, киләсәктә Барак Обаманың Ҡытайға ла иҡтисади кәртә ҡуйыуы ихтимал. Шуға хәйләкәр европалар сауҙа партнерын һәм үҙ баҙарын һаҡлап ҡалыу маҡсатында алдан юангә ышаныс белдереп ҡуйҙы.\nЯрай, Рәсәй, моғайын, санкцияларҙы еңеп сығырға көс табыр. Украина ла бер ҡасан тынысланыр. Бының менән генә донъя илдәренең “демократия”һы тамам булмаҫ ул. Һәр кемдең үҙе теләгәнсә йәшәгеһе килә.\nУкраинанан һуң ҡайһы ил? Шундай һорау ҙа тыуыр. Бында фаразлап-нитеп тороу урынһыҙ. Фәлән-фәлән илгә бәхетһеҙлек юрау һымаҡ килеп сыға. Шулай ҙа ғауға тулҡынының Европаның берәй бәләкәй илендә дауам итеүе ихтимал, йә Яҡын Көнсығышҡа килеүе. Ҡайһы берәүҙәр Афғанстанда ил башлығы үҙгәреүҙе сәбәп итеп ала. Унда апрель башында президент һайланылар ҙа, әле һөҙөмтәләрҙе иҫәпләйҙәр. Билдәле булыуынса, Афғанстан – әфиүн етештереүсе ил. Ҡайҙа әфиүн, наркотик – шунда коррупция, террор, бандитизм. Америка ғәскәрҙәре киткән хәлдә, бында талибтар хакимлыҡ итәсәк. Афғанстан менән сиктәш дәүләттәр үҙ һағын нығытыу яғын ҡараясаҡ. Был юҫыҡта Төркмәнстанға ауырғараҡ төшә. Әле үк унда ҡайһы бер төркөмдәр баҫып инә башлаған. Тажикстандан иһә – беҙҙең яҡҡа әфиүн юлы. Ошо ике дәүләттән ҡасаҡтар ҡайҙа килергә ынтылыр? Әлбиттә, Рәсәй сиге яғына. Кәрәкме улар беҙгә? Өҫтәүенә, Афғанстанға контроллек итер өсөн АҠШ, Пакстан, Ҡытай көрәшер. Хәйер, ҡытайҙарға был ил сеймал эшкәртеү өсөн генә кәрәк. Афғанстан тиһәк, йөрәктәребеҙ тертләп китә, беҙ бит унда булғайныҡ…\nКиләһе йылға уҡ ҡытай юане донъяның өс иң әүҙем сауҙа валютаһы иҫәбенә инәсәк. Эксперттар шуны вәғәҙәләй. Ә планетала иң ҡеүәтлеһе булыр өсөн юань өс этапты үтергә тейеш. Беренсеһе – донъя сауҙа валютаһына әүерелеү. Был эш яҡшы бара. Икенсеһе – инвестиция һәм өсөнсөһө донъя резервы валютаһы булыу. Уныһын да эшләр ҡытайҙар. Евроның танауына сиртте инде.\nДөйөм алғанда, Ҡытай етәкселеге Көнбайыш менән Рәсәй ҡаршылығында нейтраль урында ҡала килә. Күп ваҡытта Рәсәй яҡлы икәнен һиҙҙерә-һиҙҙереүен. Әммә шул юанен яҡлау маҡсатында Европаға әллә ни һүҙ тейҙерә алмайыраҡ тора. Алдағы ун йылда юань барыбер көсәйәсәк. Шуға Рәсәй ҙә алыш-бирештә ошо валюта менән иҫәпләшә башлаясаҡ. Үҙебеҙҙең һумға килгәндә, юандеке кеүек эволюция хыял һымаҡ. Иң мөһиме, беҙгә инфляцияны ҡыҫҡартыу хәстәрен күреү кәрәк. Әлегә уны “йүгәнләй” алмайбыҙ. Инде тотонабыҙ тиһәк, башҡа мөһим эштәр, мәҫәлән, Ҡырым кеүек, килә лә сыға.\nСығыу ваҡыты 11-04-2014, 05:11 | Ҡаранылар: 1263\nВолга – Янцзы хеҙмәттәшлеге нығый\nРәсәйҙең АҠШ-ҡа биш яуабы\n“Ҡытай-город” әҫәрен һәр башҡорт уҡыһын ине\nХеҙмәттәшлекте нисек арттырырға?


Өфөлә I «Урал ауазы» Халыҡ-ара конкурс-фестивале үтәсәк // Йәмғиәт | новости башинформ.рф\nӨфөлә I «Урал ауазы» Халыҡ-ара конкурс-фестивале үтәсәк\n15:02, 26 марта 2012 Йәмғиәт\n«Урал ауазы» («Зов Урала») Халыҡ-ара оркестрҙар һәм халыҡ инструменттары ансамблдәре конкурс-фестивале «Сочи-2014» мәҙәни олимпиадаһы ҡарамағында Өфөлә 26-30 мартта үтәсәк.\nКонкурста Төркиә, Франция, Үзбәкстан, Ҡаҙағстан, Ҡырғыҙстан, Татарстан, Ҡалмыҡстан, Тыванан профессиональ ансамблдәр һәм урта махсус һәм юғары уҡыу йорттары оркестрҙары ҡатнаша. Киров, Омск, Силәбе, шулай уҡ Өфө, Стәрлетамаҡ, Сибай, Учалы һәм Октябрьский ҡалаларынан ансамблдәр үҙ оҫталыҡтарын күрһәтергә килгән.\nКонкурста ҡатнашыусыларҙың сығыштарына Рәсәйҙән, республиканан һәм яҡын сит илдәрҙән профессиональ жюри баһа бирәсәк. Жюри рәйесе – Рәсәйҙең халыҡ артисы, В.В.Андреев исемендәге дәүләт академия рус халыҡ оркестрының художество етәксеһе һәм дирижеры Дмитрий Хохлов (Санкт-Петербург). Бәйгене ойоштороусылар булып Башҡортостан Республикаһының Мәҙәниәт министрлығы, Х.Ф.Әхмәтов исемендәге Башҡорт дәүләт филармонияһы, төбәктең Милли халыҡ инструменттары оркестры сығыш яһай. Конкурс-фестивалдең художество етәксеһе – Рәсәйҙең атҡаҙанған артисы, Башҡортостандың халыҡ артисы, төбәктең Милли халыҡ инструменттары оркестры дирижеры Рәмил Ғәйзуллин.\nОйоштороусылар билдәләүенсә, һуңынан төрки халыҡтарҙың милли инструменттары йыйылма оркестры булдырыласаҡ.\nГала-концерт 30 мартта 19 сәғәттә Башҡорт дәүләт филармонияһының Ҙур залында үтәсәк.\nТеги: фестивалдәр, Урал ауазы, Мәҙәни олимпиада-2014